title: Lawrence Welk

text: Welk sai kesällä 1949 oman radioshown ABC-verkkoon. Se jatkui pari vuotta. Kun Trianon-kiinnitys päättyi 1950, Welk siirtyi tekemään kiertueita länsirannikolla ja asettui asumaan Santa Monicaan. Siellä paikallinen tv-asema otti Welkin orkestereineen vakituisen televisio-ohjelman keulahahmoiksi.


title: Lawrence Welk

text: Valtakunnalliseksi "The Lawrence Welk Show" laajeni heinäkuussa 1955 ABC-lähetysverkossa. Yhtyeen vuoden 1956 albumi "Lawrence Welk and His Sparkling Strings" nousi kymmenen myydyimmän joukkoon ja aloitti 42 LP-levyä kattaneen levymyyntimenestyksen. Vuonna 1956 Welk sai toisenkin televisio-ohjelman ABC:llä; tämä "Lawrence Welk’s Top Tunes and New Talent" jatkui kolmisen vuotta. ABC:n lopetettua "The Lawrence Welk Show’n" esittämisen 1971 Welk myi ohjelman oikeudet yli 200 televisiokanavalle vuoteen 1982 saakka. Welkin ohella viikoittaisen, yli 30 vuotta jatkuneen show’n vakiokasvo oli harmonikkataiteilija Myron Floren.


title: Lawrence Welk

text: Welkin suurimmaksi hittisingleksi muodostui vuoden 1961 instrumentaalikappale ”Calcutta”, josta Welk ei aluksi innostunut lainkaan. Se oli saksalaisen Heino Gazen sävellys, alkuperäiseltä nimeltään ”Tivoli-Melodie”.


title: Virkola

text: Virkola on muun muassa seuraavien suomalaisten sukunimi:


title: Say Yay!

text: Say Yay! () on espanjalaisen laulajan Barein kappale, jolla hän edusti Espanjaa vuoden 2016 Eurovision laulukilpailussa Tukholmassa, Ruotsissa. Kappale sijoittui parhaimmillaan Espanjan singlelistan sijalle kolme maaliskuussa 2016.


title: Say Yay!

text: Kappale sijoittui Eurovision laulukilpailun finaalissa sijalle 22 keräten 77 pistettä.


title: Viljasalo

text: Viljasalo, Wiljasalo on muun muassa seuraavien suomalaisten sukunimi:


title: Uudenkirkon ryhmä

text: Uudenkirkon ryhmä oli yksi talvisodan suojajoukkoihin kuuluneista joukkoyksiköistä, joiden tehtävänä oli suojata muiden joukkojen perustaminen ja ryhmittyminen pääpuolustuslinjalle.


title: Uudenkirkon ryhmä

text: Uudenkirkon ryhmä oli alistettu II armeijakunnan esikunnan alaisuuteen. Ryhmään kuuluivat taistelujoukkoina mm. :Vahvuus yhteensä 221 upseeria, 1043 aliupseeria ja 4657 sotilasta. Yhteensä 5911 miestä.


title: Uudenkirkon ryhmä

text: Osasto Karhun vastuualueella oli varustettu viivytyslinja Vammelsuun ja Suulajärven välisellä alueella. Ryhmään kuulunut osasto Karhu tulisi vastaamaan pääasiassa viivytystaistelusta Viipurin ja Leningradin välisen maantien suunnassa ja osasto Alfthanin vastuulla oli mainittujen kaupunkien välisen rautatien suunta. Lähimmäksi rajaa olivat ryhmittyneenä 1.RajaK, 2.RajaK ja JP 1.


title: Uudenkirkon ryhmä

text: Sodan syttyessä varhain aamulla 30. marraskuuta joutui Uudenkirkon ryhmän etummainen yksikkö JP 1 taisteluun jo aamupäivällä. Puolen päivän aikaan neuvostojoukot pääsivät jo murtautumaan ensimmäisen viivytysaseman läpi ja pataljoonan joukkojen oli aloitettava vetäytymisensä muutamaa kilometriä taempana olevaan uuteen asemaan. Ylempien esikuntien arvelut siitä, että ryhmän alueeseen tulisi kohdistumaan neuvostojoukkojen suurin paine niiden pyrkiessä suorinta mahdollista reittiä kohti Viipuria osoittautui todelliseksi jo ensimmäisen taistelupäivän aikana. Uudenkirkon ryhmän alueeseen kuului myös yli 50 kilometriä Suomenlahden rannikkoa ja maihinnousu-uhan vuoksi ryhmälle alistettiin päivän aikana 4. divisioonaan kuulunut Kevyt Osasto 4, jonka tehtävänä oli toimia tarvittaessa maihinnousseita neuvostojoukkoja vastaan.


title: Uudenkirkon ryhmä

text: 1. joulukuuta JP 1 aloitti taistelunsa uudessa viivytysasemassa Terijoen ja Puhtulan alueilla. Jo aamulla onnistui neuvostojoukkojen murtaa hyökkäysvaunujen tukemana pataljoonan puolustus sen vasemmalla siivellä. Murtoalueella ei ollut käytettävissä minkäänlaisia panssarintorjunta-aseita. Läpimurron seurauksena oli koko pataljoonan vetäydyttävä varsinaiselle viivytyslinjalle mainitun päivän iltaan mennessä. Noin 15 kilometriä taempana olevassa viivytyslinjassa oli asemissa muutkin ryhmään kuuluneet joukot.


title: Uudenkirkon ryhmä

text: 2. joulukuuta ryhmän joukot aloittivat sangen menestyksellisesti taistelut kenttälinnoitetulla viivytyslinjallaan. Ryhmä oli muun muassa menestyksekkäällä vastahyökkäyksellä heittänyt sen asemiin tunkeutuneen parin komppanian vahvuisen neuvosto-osaston Er.P 3:n alueella. Onnettoman yhteensattumuksen vuoksi ryhmän alueelta tehtiin sittemmin perättömäksi osoittautunut ilmoitus neuvostojoukkojen maihinnoususta noin 20 kilometriä etulinjan takana. Tästä seurasi Kannaksen armeijan esikunnan antama käsky viivytysasemasta luopumiseksi.


title: Uudenkirkon ryhmä

text: 3. joulukuuta Uudenkirkon ryhmä luovutti osan vastuualueestaan 4. divisioonalle. Ryhmän alueella ei päivän aikana käyty merkittävämpiä taisteluita, vaan neuvostojoukkojen edetessä kosketukseen pääsivät lähinnä pienehköt viivyttävät suomalaisjoukot. Ryhmän ollessa hitaassa vetäytymisliikkeessä noin kymmenen kilometriä lähempänä valtakuntien rajaa kuin itäinen naapurinsa (Muolaan ryhmä) siirtyi Suulajärven ja Muolaanjärven väliselle kannakselle 5. divisioonan joukkoja. Osasto Karhu vetäytyi noin 10 kilometriä Vammeljärven alueelle.


title: Uudenkirkon ryhmä

text: 4. joulukuuta Uudenkirkon ryhmän joukot jatkoivat hidasta vetäytymistään kohti pääasemaa. Neuvostojoukkojen etenemistä leimasi varovaisuus ja suomalaisjoukoilla ei ollut vaikeuksia pitää joukkojaan koossa. Osasto Karhu vetäytyi Vammeljärveltä noin 15 kilometriä lähemmäksi pääasemaa. Osasto Alfthan vetäytyi hitaasti kohti Perkjärven aluetta.


title: Uudenkirkon ryhmä

text: Seuraavan yön aikana vasempana naapurina taistellut Muolaan ryhmä vetäytyi hieman yllättäen asemistaan. Ilman Uudenkirkon ryhmän alueelle keskitettyjä 5. divisioonan joukkoja olisi ryhmän tilanne saattanut muodostua hankalaksi. 5. joulukuuta ryhmän viimeiset merkittävät taistelut käytiinkiin Suulajärven ja Perkjärven alueilla. Ryhmä viivytti neuvostojoukkojen etenemistä edelleen lähestyen pääasemaa. Molemmat ryhmään kuuluneet osastot saivat päivän lopuksi käskyn vetäytyä pääasemaan. Neuvostojoukot pyrkivät etenemisessään saarrostamaan suomalaisjoukkoja, mutta etenemisen hitaudesta johtuen suomalaisjoukot pääsivät irtautumaan ajoissa asemistaan.


title: Uudenkirkon ryhmä

text: Karjalan kannaksen suojajoukkotaistelut talvisodassa


title: LoveWave

text: LoveWave () on armenialaislaulaja Iveta Mukuchyanin kappale, jolla hän edusti Armeniaa . Se julkaistiin 2. maaliskuuta 2016. Sen ovat säveltäneet Lilith Navasardyan ja Levon Navasardyan. Sanoituksen ovat tehneet Stephanie Crutchfield ja Mukuchyan itse.


title: LoveWave

text: Kappale kilpaili Eurovision laulukilpailun ensimmäisessä semifinaalissa, jossa se sijoittui toiseksi 243 pisteellä ja pääsi finaaliin. Finaalissa kappale sijoittui seitsemänneksi 249 pisteellä.


title: Muuratsalon koetalo

text: Muuratsalon koetalo on Jyväskylän kaupungissa sijaitsevan pienen teollisuusyhdyskunnan Säynätsalon saaren Muuratsalossa sijaitseva Alvar Aallon suunnittelma kesähuvila. Aalto kuvaili rakennuskompleksia yhdistelmäksi rauhoitettua arkkitehdin ateljeeta ja kokeilukeskusta, jossa voi tehdä niitäkin kokeita, jotka eivät vielä ole kypsiä kokeiltaviksi, ja joissa luonnon läheisyys voi antaa impulsseja sekä muotoihin että rakenteisiin. Aallon päämääränä oli toteuttaa eräänlainen laboratorion idea, johon samalla yhdistettäisiin leikin mentaliteetti.


title: Muuratsalon koetalo

text: Koetalo rakennettiin 1952–1953 Muuratsalon saaren länsirannalle. Inspiraation hän tähän projektiin sai, kun hän suunnitteli Säynätsalon kunnantalon vuosina 1949–1952. Koetalon tontilla sijaitsevat kesähuvila, puuvaja ja savusauna sekä nykyään hänen itsensä suunnittelema vene.. Muuratsalon koetalo toimi Aallon perheen kesähuvilana vuoteen 1994. Rakennuksen kalusteet ovat Artekin ja Alvar Aallon suunnittelemia. Alvar Aalto -museo huolehtii rakennuksesta ja järjestää sinne opastettuja käyntejä.


title: Muuratsalon koetalo

text: Tontti sijaitsee ns. Velakalliolla. Tontin pinta-ala on 53 650 m². Alueen maapohja on kallioinen ja lohkareinen sammalpeitteisine kivineen ja mustikan- ja puolukanvarpuineen. Poukamassa kasvipeite on rehevämpi. Puusto on tyypillistä suomalaista sekametsää, vallitsevina puulajeina koivu ja mänty. Muuratsalon saareen ei 1950-luvulla ollut siltaa.


title: Muuratsalon koetalo

text: Kesähuvila, ns. "koetalo", muodostuu päärakennuksesta (1952) ja vierashuonesiivestä (1953). Päärakennuksen L-muoto ja muuriaiheet sulkevat sisäänsä sisäpihan, joka aukeaa etelään ja länteen; Päijänteelle ja rantaan, päälähestymissuuntaan. Sisäpihalla julkisivukäsittely vaihtuu ja valkoiseksi slammattu ja maalattu rakennus muuttuu punatiiliseksi. Pation sydämen muodostaa avoin tulisija pihan keskellä. Sisäpihan seinät on jaettu n. 50 kenttään, joiden pintakäsittelyinä ovat erilaiset tiilet ja keraamiset laatat. Myös maan pinta sisäpihalla on käsitelty, laatoitettu erilaisilla tiilipinnoilla, toisin kuin muualla tontilla, jossa se on jätetty luonnontilaan. Vierashuonesiipi ja puuvaja rajaavat kalliorinteen kanssa arkisemman pihan rakennuksen itäpuolelle.


title: Muuratsalon koetalo

text: Päärakennuksessa sijaitsevat oleskelutilat, joiden pääikkunat avautuvat sisäpihaan. Ateljeeparven kaide on auki oleskelutilaan, jota hallitsee suuri takka. Makuuhuoneet toisessa siivessä ovat suljetun käytävän varrella. Elissa ja Alvar Aallon makuuhuoneesta avautuu sisäpihalle puinen ikkunaluukku. Keittiö ja kylpyhuone ovat L:n nurkassa. Välitila toimii eteisenä ja johtaa vierashuonesiipeen. Välitilasta on kaksi uloskäyntiä, itäpuolelle arkipihaan ja pohjoiseen tontille, polulle, joka johtaa omenapuukujan kautta rantaan ja saunalle. Rinne rakennuksen vieressä on pengerretty samaan tapaan kuin Säynätsalon kunnantalossa.


title: Muuratsalon koetalo

text: Koetalon rakennusryhmässä kokeiltiin jatkuvasti vaihtuvilla muodoilla ja mittasuhteilla.Rakennusten sijoittelu tontille on vapaa ja leikinomainen. Sisäpihan seinissä Aalto kokeili eri keraamisten materiaalien, tiilien saumausten, eri tiilikokojen ja erilaisten pintojen tehoa. Sisäpinan lattiassa on kokeiltiin eri sektorien teknistä käsittelyä tiili- ja kivipinnoista koristekasvien ja sammalten esteettiseen tehoon ja kestävyyteen.


title: Muuratsalon koetalo

text: "Vapaamuotoisten tiilirakenteiden" kokeilua ei toteutettu, eikä "solaarilämpökokeilua", mutta "rakennus ilman perustuksia" toteutui vierashuonesiiven lattian kannatuksessa."Vapaamuotoisten pilaristojen" kokeilu toteutettiin vajassa,jossa rakennetta kantavat puupilarit sijoittuvat edullisiin maastonkohtiin.


title: Muuratsalon koetalo

text: Kokeilujen pääryhmiksi Aalto itse mainitsi: 1. kokeilu rakennuksella ilman perustuksia; 2. kokeilu vapaamuotoisella pilaristolla; 3. vapaamuotoiset tiilirakenteet; 4. solaarilämpökokeilu.


title: Muuratsalon koetalo

text: Kesäasunnolle ei ollut tietä ja siksi Aalto suunnitteli erityisen moottoriveneen itselleen päästäkseen perheineen kesäasunnolle. Mallina Aalto käytti merenkulkulaitoksen piirustuksia. Veneen rakensi venemestari Lauri Kosola omassa veneveistämössään Muuratsalossa. Kosola aloitti ammattimaisen veneiden valmistuksen jo vuonna 1945 ja vuosien saatossa hänen käsistään valmistui satoja erityyppisiä veneitä pääasiassa Pohjois-Päijänteen vesille. Apunaan Kosolalla oli Aallon veneen rakentamisessa hänen naapurinsa Väinö Jokinen, joka oli rakentamassa myös Säynätsalon kunnantaloa, Aallon kesäasuntoa ja saunaa. Aallon suunniteleman veneen pituus on 10,5 m, leveys vähän yli 2 m, korkeus hytin kohdalta 2,5 m ja vene painaa melkein 2000 kg. Alun perin veneessä oli amerikkalainen 96-hevosvoimainen 6-sylinterinen merimoottori. Veneen nokka suunniteltiin kesäasunnon rannan Velakallion muodon mukaan, jotta rantautuminen olisi helpompaa.


title: Muuratsalon koetalo

text: Veneen rakentaminen ei ollut helppoa ja se jouduttiin rakentamaan kahdesti. Tiettävästi Aalto ei ole mihinkään muuhun projektiinsa tehnyt niin paljon luonnoksia kuin veneeseensä. Vene vuoti helposti ja upposi monta kertaa, sillä se piti vettä vasta kastuttuaan riittävästi. Aallon vene laskettiin vesille ensi kertaa 7.9.1955. Aalto antoi veneelle nimeksi Nemo Propheta in Patria (Kukaan ei ole profeetta omalla maallaan), jonka arvellaan kuvastavan jo silloin kansainvälisesti tunnetun arkkitehdin tuntemuksia asemastaan omassa maassaan. Tuttavallisesti vene tunnettiin Nemona.


title: I Stand

text: I Stand () on tšekkiläislaulaja Gabriela Gunčíkován kappale, jolla hän edusti Tšekkiä . Se julkaistiin 11. maaliskuuta 2016. Sen ovat säveltäneet Christian Schneider ja Sara Biglert ja sanoittaneet Aidan O’Connor ja Biglert.


title: I Stand

text: Kappale kilpaili Eurovision laulukilpailun ensimmäisessä semifinaalissa, jossa se sijoittui yhdeksänneksi 161 pisteellä ja pääsi finaaliin. Finaalissa se sai 41 pistettä ja jäi sijalle 25.


title: Out of 12 Steps

text: Out of 12 Steps on punkyhtye Anal Thunderin EP-levy. Se julkaistiin digitaalisessa muodossa 18. joulukuuta 2015 sekä valkoisella 10" vinyylillä 8. tammikuuta 2016.


title: Out of 12 Steps

text: Albumin kansikuva on mukaelma Minor Threatin "Out of Step" -albumin kannesta.


title: Time of Your Life

text: Time of Your Life on suomalaisen punkyhtye Anal Thunderin kolmas studioalbumi. Se julkaistiin 22. syyskuuta 2010 levymerkillä Stupido Records, ja sisältää myös oheis-DVD:n. Albumi debytoi Suomen virallisen listan sijalla 31.


title: Time of Your Life

text: Albumi sai hyvän vastaanoton. Soundin Antti Luukkanen antoi albumille neljä tähteä viidestä, sanoen sen olevan punk rockiksi epäominaisen melodista ja kevyttä sekä omaavan ”karnevalistisen anarkismin” leiman. Desibelin Ilkka Valpasvuo antoi albumille kolme tähteä viidestä, pitäen julkaisua perusvarmana, vaikka se ei sisällä samanlaisia koukkuja kuin yhtyeen edeltävä albumi "4 am Illusion". Molemmat arvostelijat mielsivät kappaleiden olevan omintakeisia ja yhtyeen tekevän omanlaistansa musiikkia muista piittaamatta.


title: Saros

text: Saros voi tarkoittaa:


title: Greetings from Uranus

text: Greetings from Uranus on suomalaisen punkyhtye Anal Thunderin EP-levy vuodelta 1999. Siitä julkaistiin rajoitettu 300:n kopion painos ruskealla 7"-vinyylillä.


title: Will Fuck for Crack

text: Will Fuck for Crack on suomalaisen punkyhtye Anal Thunderin toinen EP-levy. Se julkaistiin vuonna 2000 levymerkillä Kidney Records.


title: Will Fuck for Crack

text: Lammaszinen Piparnakkeli arvioi albumin hyväksi, magyarinkatkuiseksi ja humoristiseksi kokonaisuudeksi. Pientä kritiikkiä saivat ainoastaan ohuet ja ”kököt” soundit.


title: Max Endefors

text: Max Christian Enderfors, syntynyt 29 heinäkuu 1986 Tukholmassa , on ruotsalainen näyttelijä. Hänet tunnetaan parhaiten roolistaan viidentoista vuotiaana Mattina elokuvassa "Populäärimusiikkia Vittulajänkältä".


title: Dimetyyliheptyylipyraani

text: Dimetyyliheptyylipyraani (DMHP) on äärimmäisen voimakas synteettinen THC-johdannainen kemikaali.


title: Dimetyyliheptyylipyraani

text: Kemikaali keksittiin vuonna 1949 tutkittaessa Δ-THC:n - joka on yksi kannabiksen vaikuttavista aineista - rakennetta. DMHP on kellertävää, viskoottista ja öljymäistä nestettä; joka ei liukene veteen, mutta liukenee alkoholiin ja poolittomiin liuottimiin.


title: Dimetyyliheptyylipyraani

text: DMHP on rakenteellisesti samankaltainen THC:n kanssa, poiketen ainoastaan että molekyylissä on yksi kaksoissidos eri kohdassa, ja siinä 3-fenyyliketju on korvautunut 3-(1,2-dimetyylifenyyli)-ketjulla. Kemikaali on vaikutuksiltaan THC:n kaltainen, mutta huomattavasti voimakkaampi, erityisesti kipua lievittäviltä ja kouristuksia ehkäiseviltä vaikutuksiltaan. Sillä on kuitenkin verrattaen miedompi psyykkinen vaikutus. DMHP:n on arveltu olevan CB-reseptorin agonisti, muiden kannabinoidijohdannaisten tavoin.


title: Dimetyyliheptyylipyraani

text: DMHP:n käyttöä mahdollisena ei-kuollettavana kemiallisena aseena on tutkittu Yhdysvalloissa, sen voimakkaasti keskushermostoa lamaavan vaikutuksensa vuoksi.


title: Dimetyyliheptyylipyraani

text: Kemikaalin eliminaation puoliintumisaika on 20–39 tuntia, ja sen aktiivisen metaboliitin 11-hydroksi-DMHP:n puoliintumisaika puolestaan on yli 48 tuntia.


title: Dimetyyliheptyylipyraani

text: DMHP:lla on seitsemän kaksoissidosisomeeria, ja niillä yhteensä 120 stereoisomeeria.


title: Maria Möller

text: Anna Maria Möller (o.s. Andersson; s. 29. lokakuuta 1965 Fällforsin pitäjä, Västerbotten) on ruotsalainen laulaja, näyttelijä, koomikko ja imitoija.


title: Maria Möller

text: Hänellä on myös pieni rooli elokuvassa "Populäärimusiikkia Vittulajänkältä".


title: Työläisjunat

text: Työläisjunat olivat Suomessa valtion rautateillä Helsingin ja Tampereen seudulla työmatkaliikenteeseen tarkoitettuja matkustajajunavuoroja, joissa matkaliput olivat normaalia halvempia. Työläisjunien vaunut olivat yleensä III-luokan matkustajavaunuja, joissa oli puupenkit. 1950- ja 1960-luvuilla myös Dm6- ja Dm7-kiskobusseja oli käytössä työläisjunaliikenteessä. Työläisjunia oli liikenteessä 1900-luvun alusta noin vuoteen 1970 saakka. Vanhimmat työläisjunissa 1920- ja 1930-luvuilla käytetyt T-sarjan telimatkustajavaunut olivat harjakattoisia; ne oli tehty tavaravaunun alustalle. Kaksiakselisissa vanhoissa T-vaunuissa penkit olivat pitkittäin vaunun seinillä, ja vaunun ikkunat olivat pieniä.


title: Työläisjunat

text: Työläisjunien matkaliput eli T-liput oli tarkoitettu vain työpaikan ja asuinpaikan välisiin matkoin, ja ne kelpasivat vain T-merkinnällä varustetuissa työläisjunissa ja tavallisiin matkustajajuniin liitetyissä työläisvaunuissa. Vuoteen 1956 saakka työläisjunan matkalipun hinta oli puolet III-luokan matkustajalipun hinnasta. Vuoden 1955 jälkeen työläislippuja myytiin vain kuukausilippuina, jotka olivat hinnaltaan 40 % II-luokan kuukausilipun hinnasta.


title: Petri Ahoniemi

text: Petri Uolevi Ahoniemi (23. maaliskuuta 1959 Helsinki – 8. huhtikuuta 2018 Fidži) oli suomalainen liikemies, sijoittaja ja toimittaja. Ahoniemi aloitti toimittajan työt lukiolaisena 1970-luvulla ja oli pian Kauppalehden ja Uuden Suomen palveluksessa.


title: Petri Ahoniemi

text: Ahoniemi toimi 1980- ja 1990-luvuilla Tamperelaisen päätoimittajana. Hän omisti lehden kustannusoikeudet vuosina 1988–1998, jolloin hän myi lehden viestintäkonserni Jantonille. Vuonna 2016 Ahoniemi liittyi Thaimaassa toimivan suomalaisen matkailuyritys Raya Divers yhdeksi pääomistajaksi.


title: Vuoden talousennustaja -palkinto

text: Vuoden talousennustaja -palkinto on vuosittaisen Taloustutkijoiden kesäseminaarin yhteydessä jaettava palkinto. Jyväskylän yliopiston kauppakorkeakoulu asettaa talousennustajat paremmuusjärjestykseen ennusteiden osumatarkkuuden mukaan ja Suomen talouden kehityksen parhaiten ennustaneelle luovutetaan palkintona kristallipallo.


title: Vuoden talousennustaja -palkinto

text: Talousennustaja-palkinto on jaettu vuodesta 1998 lähtien. Palkkinnon saajat:


title: Raudun ryhmä

text:
Raudun ryhmä oli yksi talvisodan suojajoukkoihin kuuluneista joukkoyksiköistä, joiden tehtävänä oli suojata muiden joukkojen perustaminen ja ryhmittyminen pääpuolustuslinjalle. Ryhmän komentajana toimi Itä-Kannaksen puolustuksesta vastaava III armeijakunnan komentaja kenraalimajuri Erik Heinrichs. Vahvuus yhteensä 217 upseeria, 1352 aliupseeria ja 6359 sotilasta. Yhteensä 7928 miestä.
Raudun ryhmän Laatokan puoleisella lohkolla toimi sen alaisuudessa toimiva Metsäpirtin
Osasto.


title: Raudun ryhmä

text: Vahvuus yhteensä 12 upseeria, 93 aliupseeria ja 360 sotilasta. Yhteensä 465 miestä.


title: Raudun ryhmä

text: Sodan syttymispäivänä neuvostojoukkojen etenemistä kyettiin hidastamaan heti niiden ylitettyä valtakuntien rajan ja ensimmäisen viivytysaseman ne saavuttivatkin vasta 30. marraskuuta illalla. Palkealassa puolustautuvan Er.P 6:n joukkojen onnistui torjua hyökkäysvaunujen tukema hyökkäyskin asemiaan vastaan. Laatokan rannan läheisyydessä taistelevan Metsäpirtin osaston alueella viivyttävät rajakomppaniat vetäytyivät siten, että vastuu taisteluista siirtyi pääaseman etupuolella olleille 10. divisioonan joukoille ns. Umpilammen linjalla. 1. joulukuuta taistelut ryhmän alueella jatkuivat kenttälinnoitetulla viivytyslinjalla, mutta iltapäivästä saivat neuvostojoukot murron suomalaisasemiin kahdessakin kohtaa ja suomalaisten oli vetäydyttävä seuraavalle viivytyslinjalle 3–10 kilometriä taemmaksi. Aiemmin mainittu Umpilammen linja menetettiin päivän aikana ja suomalaisjoukot vetäytyivät pääasemaan.


title: Raudun ryhmä

text: 2. joulukuuta ryhmän joukot olivat ryhmittyneenä kenttälinnoitettuun viivytyslinjaansa eikä niillä ollut vielä edes kunnon taistelukosketusta neuvostojoukkoihin. Er.P 6 kävi taisteluitaan itse asiassa vielä linnoitetun viivytyslinjan etupuolella Kaarnajoen patterin tukemana. Myöhemmin virheellisiksi osoittautuneiden tietojen vuoksi ryhmän joukot saivat kuitenkin kannaksen armeijan esikunnalta käskyn aloittaa vetäytymisensä kohti pääasemaa.


title: Raudun ryhmä

text: 3. joulukuuta ryhmän vastuualuetta kavennettiin ja vastuun Vuoksen alueen viivytystaisteluista otti naapurina taistellut Lipolan ryhmä. Samalla osa Raudun ryhmän joukoista alistettiin mainitulle ryhmälle. Raudun ryhmän jäljellä olevalla alueella sen joukot miehittivät muun muassa Kiviniemen sillanpääaseman, jota vastaan neuvostojoukot aloittivat hyökkäyksensä vasta kahta päivää myöhemmin.


title: Raudun ryhmä

text: Kiviniemen sillanpäästä luovuttiin 6. joulukuuta.


title: Raudun ryhmä

text:
Karjalan kannaksen suojajoukkotaistelut talvisodassa
Metsäpirtti talvisodassa


title: Kraft Heinz

text: Kraft Heinz Company on yhdysvaltalainen maailmanlaajuisesti toimiva elintarvikealan yritys, joka muodostui kun Kraft Foods ja Heinz fuusioituivat. Kraft Heinzillä on nyt 13 eri brändiä kukin arvoltaan vähintään 500 miljoonaa dollaria.


title: Kraft Heinz

text: Kraft Heinz on maailman viidenneksi suurin ruoka- ja juomayhtiö ja kolmanneksi suurin Yhdysvalloissa. Yhtiön pääkonttorit sijaitsevat Pittsburghissa ja Chicagossa. Yritysten fuusioituminen valmistui 2. heinäkuuta 2015.


title: Kraft Heinz

text: Kraftin osakkeenomistajat saivat yhdistymisessä Kraft Heinzin osakkeista 49 prosenttia ja kertaluontoisen osingon 16,50 dollaria per osake. Heinz omistaa yhtiöstä 51 prosenttia. Yhtiön puheenjohtaja on Alex Behring, 3G Capitalin managing partner, ja Bernardo Hees (Heinzin vanha puheenjohtaja) on toimitusjohtaja. John Cahill, Kraftin toimitusjohtaja, on varapuheenjohtaja.


title: Liupanshui

text: Liupanshui (, pinyin: Liùpánshuǐ Shì) on prefektuuritason kaupunki Kiinan Guizhoun maakunnan länsiosassa. Kaupungin pinta-ala on 9 965 neliökilometriä ja väkiluku 2,85 miljoonaa (vuonna 2010). Kaupungin keskusta sijaitsee linnuntietä noin 180 kilometriä maakunnan pääkaupunki Guiyangista länteen.


title: Liupanshui

text: Kaupungin nimi on yhdistelmä kolmen alkuperäisen erityisvyöhykkeen ensimmäisistä idiogrammeista "Liu"zhi, "Pan"xian, ja "Shui"cheng.


title: Liupanshui

text: Kaupunki rajoittuu lännessä Qujingin, pohjoisessa Bijien, idässä Anshunin prefektuuritason kaupunkeihin, sekä etelässä Qianxinanin autonomiseen prefektuuriin.


title: Liupanshui

text: Piirikuntatasolla kaupunki jakautuu yhteen kaupunkipiiriin, yhteen piirikuntatason kaupunkiin, yhteen piirikuntatason erityisvyöhykkeen ja yhteen piirikuntaan.


title: Liupanshui

text: Liuzhin erityisvyöhyke on jäänyt ainoaksi piirikuntatason erityisvyöhykkeeksi Kiinassa.


title: Lentokorvaus

text: Lentokorvaus on EU-asetukseen 261/2004 perustuva vakiokorvaus, jota lentomatkustaja voi hakea, mikäli lento on myöhässä, peruttu tai ylibuukattu. Lentokorvaus voi olla 250-600 euroa henkilöä kohden, riippuen myöhästymisen kestosta ja lentomatkasta.


title: Lentokorvaus

text: EU-asetus koskettaa matkustajia, jotka matkustavat EU:n sisällä, lähtevät EU-valtiosta, sekä tapauksissa, joissa kyseessä on lento EU:n alueelta eurooppalaisella lentoyhtiöllä, joka on rekisteröity EU:ssa, Norjassa, Islannissa tai Sveitsissä.


title: Lentokorvaus

text: Jokainen matkustaja, jonka lento on myöhästynyt vähintään kolme tuntia tai enemmän lopullisesta päämäärästään, täyttää asetuksen vähimmäismääritelmän. Tämä pätee myös, matkustaja myöhästyy saman lentoyhtiön jatkolennolta ja sen takia myöhästyminen on kokonaisuutena vähintään kolme tuntia.


title: Lentokorvaus

text: Peruuntumisiin pätee samat säännöt kuin myöhästymisiin. Matkustaja ei kuitenkaan ole oikeutettu korvaukseen, jos hänen lennon perumisesta ilmoitettiin vähintään 14 vuorokautta ennen lennon lähtöä tai jos matkustajalle oli järjestetty uusi paikka lennolta, joka saapui pikaisemmin kuin yhtä tuntia myöhemmin kuin alkuperäinen lento.


title: Lentokorvaus

text: Jos lentoyhtiö on ylibuukannut lentonsa, jolloin matkustaja jätetään pois lennolta eli ei päästetä lentokoneeseen, niin hän on myös tällöin oikeutettu korvaukseen.


title: Lentokorvaus

text: Jos viivästyminen on aiheutunut syistä, jotka ovat lentoyhtiön kontrollin ulkopuolella, niin oikeutta korvaukseen ei ole. Tällaisia syitä ovat esimerkiksi huono sää, lakko ja turvallisuusongelmat, joita ei olisi voitu välttää, vaikka tarvittavat toimenpiteet olisi suoritettu. Myös jo aiemmin saatu lahjakortti tai rahallinen korvaus estävät korvauksen saamisen.


title: Lentokorvaus

text: Lentoyhtiöt hylkäävät myös vanhentuneet korvaushakemukset. Vanhentumisaika on kolme vuotta Suomessa.


title: Lentokorvaus

text: Matkustaja voi hakea korvausta itse tai käyttää korvauksen hakemisessa apuna siihen erikoistunutta yritystä. Lentokorvausten saamista vaikeuttaa se, että lentoyhtiöt eivät ole halukkaita maksamaan korvauksia ja myös se, että suomalaiset eivät ole tietoisia oikeuksistaan korvauksiin.


title: Seinäjoen kaupungintalo

text: Seinäjoen kaupungintalo on Seinäjoen kaupunkikeskustan suunniteltukilpailun (1958–1959) perusteella Alvar Aallon suunnittelema rakennus. Hän sai samassa yhteydessä tehtäväkseen suunnitella kaupungintalon lisäksi Seinäjoen kaupunginkirjaston, teatterin ja valtion virastotalon, jotka hän oli hahmotellut kilpailuehdotukseensa.


title: Seinäjoen kaupungintalo

text: Vuonna 1962 valmistuneen kaupungintalon julkisivua hallitsee pilarihalli, jossa on rakennuksen pääsisäänkäynti. Kiiltävän tummansiniset, erilaisina eri vuoden- ja vuorokauden aikoina välkehtivät keraamiset sauvat antavat Seinäjoen kaupungintalolle mieleenpainuvan profiilin. Aalto kehitti keraamisen sauvatiilen Kansaneläkelaitoksen pääkonttorin (1953–1956) suunnittelun yhteydessä. Seinäjoen kaupungintalossa sitä käytettiin ensimmäisiä kertoja julkisivumateriaalina.


title: Seinäjoen kaupungintalo

text: Seinäjoen kaupunginvaltuuston tornimaisen korkeassa istuntosalissa valtuutettujen paikat on sijoitettu säteittäin. Keskipisteenä on valtuuston puheenjohtajan paikka koveraksi muotoillussa koillisnurkassa. Tornimainen muoto tuo rakennukselle monumentaalisuutta myös kaupungintalon julkisivusta tarkastellen. Istuntosalia käytetään myös luento- ja konserttisalina hyvän akustiikkansa takia. Kaupungintalon alkujaan asuintiloiksi tarkoitettu länsisiipi, kuten kaupunginjohtajan asunto, on muutettu työtiloiksi 1970–1980-luvuilla. Yhtenä säilytettävänä osana on myös kaupunginhallituksen kokoushuone (ei ole nykyään virallinen kokoushuone hallituksella) sekä valtuustosalin aula. Nykyinen kaupunginhallitus kokoustaa Alvar Aallon suunnittelemassa entisessä valtion virastotalossa.


title: Gaston Ahrenberg

text: Gaston Ahrenberg (1878 – 1922) oli suomalainen sotilasjohtaja, yksi suojeluskuntien perustajista ja toimi Suomen sisällissodassa Uudenmaan rakuunarykmentin komentajana kesään 1918 asti.


title: Gaston Ahrenberg

text: Senaattori Allan Serlachius sai kaikessa hiljaisuudessa käyntiin ratsastavan poliisikomennuskunnan koulutuksen syyskuussa 1917 Saksanniemessä, Porvoosta n. 5 km luoteeseen sijaitsevassa kartanossa. Kouluttajana oli Suomen Rakuunarykmentissä palvellut ratsumestari Gaston Ahrenberg ja koulutettavista kurssilaisista oli tarkoitus muodostaa valtakunnallisen poliisin ydinjoukko. Samanaikaisesti perustettiin eri puolilla maata paikallisia suojeluskuntia. Ahrenberg oli poliisikomennuskunnan paikallinen päällikkö ja hänen apulaisenaan oli entinen poliisikomissaari Pekka Kuokkanen, joka oli myös palvellut aikaisemmin Lappeenrannan rakuunoissa.


title: Gaston Ahrenberg

text: Punakaartien tavoitteena oli saada poliisien koulutus Saksanniemessä loppumaan. Sinne lähetettiin Helsingistä Vilhelm Nikanderin johdolla noin 350 punakaartilaista, jotka hyökkäsivät 17.11. Saksanniemeen. Koulutettavat olivat varsin heikosti aseistettuja, punakaartilaiset valtasivat poliisikoulun ja ryöstivät sen sekä surmasivat siellä kaksi keittiössä ollutta miestä. Poliisikurssin oppilaat joutuivat pakenemaan ja he pääsivät siirtymään valkoisten hallussa olevalle Pohjanmaalle. Siellä Järjestyslipusto koottiin Lappajärvellä uudelleen joulukuun 1917 ja tammikuun 1918 aikana.


title: Gaston Ahrenberg

text: 25.2. Ahrenberg, nyt majuriksi ylennettynä, pyysi palauttamaan Vilppulan rintamalle komennetut miehensä Seinäjoelle, jossa ratsuväen joukot järjestettiin uudelleen. Silloin muodostettiin 26.2. kaksi ratsuväen rykmenttiä, joista toisen runkona oli Järjestyslipusto. Sen nimeksi tuli nyt Uudenmaan rakuunarykmentti, ja toinen sai nimen Karjalan ratsujääkärirykmentti.


title: Gaston Ahrenberg

text: Uudenmaan Rakuunarykmentti siirrettiin 5.–6.3.1918 Seinäjoelta Jyväskylään. Sieltä liikkeelle lähtien se osallistui taisteluihin mm. Länkipohjassa 16.3., Orivedellä 17.–20.3., Lempäälässä 30.3. ja Tampereella, jonka valloitus päättyi vasta 15.4. Jyväskylään perustettiin 13.4. Uudenmaan Rakuunarykmentin kaksi täydennyseskadroonaa, 5. ja 6., avustamaan taisteluja Savon rintamalla.


title: Gaston Ahrenberg

text: Huhtikuun lopulla ja toukokuun alussa 5. eskadroona eteni Heinolasta Hollolan Jalkarantaan, jossa se yhtyi 6. eskadroonaan. Sisällissodan aseelliset taistelut päättyivät 4.5.1918. Lahdessa eskadroonan miehiä käytettiin lähimetsien haravointiin ja hevosten kokoamiseen. Täydennyseskadroonat viipyivät Jalkarannassa heinäkuun puoliväliin saakka, jolloin ne lakkautettiin kokonaan. Ali- ja yli-ikäiset oli kotiutettu jo kesäkuun puolivälissä.


title: Gaston Ahrenberg

text:
Vaikka alkuperäisen Saksanniemen Järjestyslipuston sotilaallinen merkitys jäi melko vähäiseksi, jäi sen muisto elämään muun muassa tunnetuksi tulleen Vöyrin marssin jokaisen säkeistön kertaussäkeissä:
"Hei, Saksanniemi, jääkärijoukko,"
"Lapuan ja Härmän joukko,"
"Vöyri, Kauhava ja muut!"


title: Valtion virastotalo (Seinäjoki)

text: Valtion virastotalo on Seinäjoen Aaltokeskukseen kuuluva Alvar Aallon suunnittelema rakennus. Aallon alkuperäinen tarkoitus on ollut täydentää ja viimeistellä kaupungin uusi hallintokeskus kolmikerroksisella, valkoiseksi rapatulla virastotalolla. Ideana Aallolla oli suunnitella rakennusryhmän pääte, kirkosta lähtevän ja kansalaistorin halki kulkevan akselin päätekohta, "rauhallinen taustarakennus", kuten tiedetään Aallon ilmaisseen.


title: Valtion virastotalo (Seinäjoki)

text: Arkkitehtonisesti rakennuksen merkittävin tila on sen käräjäsali. Toimijoiden vaihduttua sali on nykyisin kaupunginhallituksen kokoushuoneena. Virastotalossa on toiminut mm. verotoimisto ja poliisilaitos. Virastotalo siirtyi kaupungin omistukseen 2003, ja nykyään rakennuksessa työskentelee lähinnä kaupungin virastoja.


title: Motiur Rahman Nizami

text: Motiur Rahman Nizami (k. 11. toukokuuta 2016) oli bangladeshilainen poliitikko ja Bangladesh Jamaat-e-Islami -puolueen johtaja. Bangladeshilainen erityistuomioistuin katsoi Nizamin olleen vastuussa 480 ihmisen kuolemasta Bangladeshin itsenäisyyssodan aikaan. Nizami tuomittiin sotarikoksista kuolemaan lokakuussa 2014. Hänet teloitettiin hirttämällä toukokuussa 2016.


title: Mike Vaskivuo

text: Michael Vaskivuo (s. 13. maaliskuuta 1986 Helsinki) on suomalais-yhdysvaltalainen jääkiekkoilija, joka pelaa Sveitsin toiseksi korkeimmalla sarjatasolla National League B:n HC Thurgaussa. Hän on pelipaikaltaan vasen laitahyökkääjä. Vaskivuo on pelannut urallaan Euroopassa ulkomailla myös Ranskassa, Tanskassa ja Italiassa.


title: Mike Vaskivuo

text: Vaskivuo syntyi Helsingissä. Hän aloitti jääkiekkoilun omien sanojensa mukaan noin 2-vuotiaana ja kävi jäillä Tampereella 5-vuotiaaksi saakka, kunnes Vaskivuo muutti perheineen Yhdysvaltoihin Floridan Lantanaan. Hän pelasi kaudella 2001–2002 Floridan paikallisia juniorisarjoja Palm Beach Panthersin joukkueessa, jonka jälkeen Vaskivuo siirtyi kaudeksi 2002–2003 Suomeen Jokereiden B-nuoriin. Hän voitti kauden päätteeksi B-nuorten Suomenmestaruuden. Vaskivuo pelasi kaksi seuraavaa kauttaan taas Yhdysvaltain Massachusettsissa Westminsterin high school -joukkueessa ja kauden 2005–2006 Connecticutissa South Kentin high school -joukkueessa. Vuodet 2006–2008 hän viotti Merrimack Collegen yliopistojoukkueessa.


title: Mike Vaskivuo

text: Kesällä 2008 Vaskivuo siirtyi try-outille SM-liigajoukkue Helsingin IFK:hon. Hän kuitenkin loukkaantui jo harjoituskaudella Pitsiturnauksessa, eikä näin ollen saanut jatkosopimusta. Vaskivuo oli olkapäävamman vuoksi peräti viisi kuukautta sivussa, kunnes hän teki kuntouduttuaan loppukauden 2008–2009 kattaneen sopimuksen Mestis-joukkue Kajaanin Hokin kanssa tammikuussa 2009. Vaskivuo voitti kauden päätteeksi Mestis-pronssia.


title: Mike Vaskivuo

text: Kaudeksi 2009–2010 Vaskivuo palasi taas Pohjois-Amerikkaan ja siirtyi IHL-joukkue Dayton Gemsiin. Hän voitti joukkueen sisäisen piste- ja maalipörssin tehoilla 25+24=49. Kesällä 2010 Vaskivuo osallistui Edmonton Oilersin kehitysleirille ja samana syksynä hän haki try-outin kautta pelipaikkaa Florida Panthersista. Vaskivuo jäi kuitenkin ilman NHL-sopimusta ja palasi kaudeksi 2010–2011 Dayton Gemsiin pelaamaan CHL:ää, kun IHL:n toiminta loppui edelliseen kevääseen. Hän voitti joukkueen sisäisen piste-, maali- ja syöttöpörssin tehoilla 26+34=60.


title: Mike Vaskivuo

text: Kesäkuussa 2011 Vaskivuo teki sopimuksen Evansville IceMenin kanssa, kun Gems oli kaupannut joukkueelle hänen pelaajaoikeutensa ja Érik Boisvertin vaihdossa Damian Surmaan saman vuoden helmikuussa. Heinäkuussa IceMen kuitenkin kauppasi Vaskivuon edelleen Rapid City Rushiin vaihdossa Josh Beaulieuun. Kauden 2011–2012 siirtotakarajalla, maaliskuussa 2012 hänet kaupattiin Rushista Fort Wayne Kometsiin. Vaskivuo voitti koko CHL:n kevään 2012 pudotuspelien piste- ja syöttöpörssin sekä jakoi maalipörssin voiton joukkuetoverinsa Chris Augerin kanssa tehoilla 10+14=24. Hän voitti kauden päätteeksi CHL:n mestaruuden ja valittiin pudotuspelien arvokkaimmaksi pelaajaksi.


title: Mike Vaskivuo

text: Vaskivuo siirtyi kaudeksi 2012–2013 Ranskan Ligue Magnusin Brûleurs de Loups de Grenobleen, jonka sisäisen piste- ja maalipörssin hän voitti tehoilla 15+13=28. Pudotuspeleissä Vaskivuo oli joukkueen paras maalintekijä neljällä osumallaan. Kaudeksi 2013–2014 hän palasi ECHL-liigaan siirtyneeseen Fort Wayne Kometsiin. Tammikuussa 2014 seura kauppasi Vaskivuon Elmira Jackalsiin, jonka toiseksi paras pistemies hän oli Rob Bellamyn kanssa tehoilla 14+24=38. Kaudeksi 2014–2015 Vaskivuo siirtyi Tanskan Metal Ligaenin Aalborg Piratesiin, jonka sisäisen piste-, maali- ja syöttöpörssin hän voitti tehoilla 23+19=42. Vaskivuo sijoittui liigan maalipörssissä seitsemänneksi ja jakoi pistepörssin kymmenennen sijan Herning Blue Foxin Daniel Nielsenin ja Rungsted IK:n Anthony Maianin kanssa. Hän jakoi myös Metal Ligaenin voittomaalipörssin voiton Odense Bulldogsin Dale Mitchellin ja Herning Blue Foxin Henrik Erikssonin kanssa. Vaskivuo voitti myös Aalborgin sisäisen tehotilaston lukemalla +11. Hänet valittiin myös joukkueensa marraskuun 2014 kuukauden pelaajaksi. Tanskan cupissa Vaskivuo oli Aalborgin paras pistemies ja syöttäjä tehoilla 1+3=4.


title: Mike Vaskivuo

text: Kaudeksi 2015–2016 Vaskivuo siirtyi vuoden mittaisella sopimuksella Italian Serie A:n HC Fassaan. Hän voitti joukkueen sisäisen piste-, maali- ja syöttöpörssin tehoilla 25+30=55, joilla Vaskivuo jakoi liigan maalipörssin kuudennen sijan SSI Vipitenon Jason Waltersin kanssa ja pistepörssin kymmenennen sijan A&O Asiagon Anthony Nigron kanssa. Kevään 2016 pudotuspeleissä hän oli Fassan paras pistemies, maalintekijä ja syöttäjä Jesse Niinimäen kanssa tehoilla 2+3=5. Vaskivuo oli myös Italian cupissa joukkueen paras pistemies ja maalintekijä tehoilla 3+2=5.


title: Mike Vaskivuo

text: Toukokuussa 2016 Vaskivuo siirtyi kuukauden mittaiselle try-outille SM-liigajoukkue Vaasan Sportiin. Hän sai saman kuukauden lopulla joukkueeseen 1+1-vuotisen sopimuksen. Vaskivuo pelasi Sportissa lopulta vain neljä ottelua ilman tehopisteitä, kunnes hänen sopimuksensa purettiin yhteisymmärryksessä lokakuussa. Muutamaa päivää myöhemmin Vaskivuo teki loppukauden 2016–2017 kattavan sopimuksen Sveitsin toiseksi korkeimmalla sarjatasolla National League B:ssä pelaavan HC Thurgaun kanssa.


title: Reino Fri

text: Reino Fri (s. 10. maaliskuuta 1907) oli suomalainen jalkapalloilija, joka edusti urallaan Työväen Urheiluliiton mestaruussarjassa pelanutta Helsingin Jyryä sekä myöhemmin Helsingin Tovereita ja Helsingin Jalkapalloklubia Mestaruussarjassa.


title: Reino Fri

text: Fri nousi TUL:n sarjoissa pelanneen Helsingin Jyryn edustusjoukkueeseen jo 16-vuotiaana. Vuonna 1925 hän oli mukana TUL:n jalkapallojoukkueessa, joka sijoittui toiseksi Frankfurt am Mainin työläisolympialaisissa. Kolme vuotta myöhemmin Fri osallistui Moskovan spartakiadeihin TUL:n johdon kiellosta huolimatta, minkä vuoksi pelaajat erotettiin liiton jäsenyydestä. Erottamisen jälkeen Fri loikkasi porvarillisen Suomen Palloliiton seuraan Helsingin Tovereihin ja edusti myöhemmin vielä vuoden ajan Helsingin Jalkapalloklubia.


title: Reino Fri

text: Fri pelasi Helsingin Jyryssä myös jääpalloa ja voitti TUL:n mestaruuden vuonna .


title: Ernst Jaakson

text: Ernst Jaakson (11. elokuuta 1905–4. syyskuuta 1998) oli virolainen diplomaatti. Jaakson työskenteli Viron Yhdysvaltain konsulaatissa maan neuvostomiehityksen aikana ja vaikutti osaltaan siihen, että Yhdysvallat jatkoi Viron tunnustamista itsenäiseksi valtioksi miehityksestä huolimatta. Viro itsenäistyi vuonna 1991 ja Jaakson toimi sittemmin maan Yhdysvaltain suurlähettiläänä kuollen lopulta New Yorkissa vuonna 1998.


title: Ernst Jaakson

text: Jaakson syntyi Riiassa 11. elokuuta 1905 ja opiskeli ensin taloutta Riiassa ja sittemmin lakia Tartossa. Vuosien 1926 ja 1928 välillä hän palveli Viron armeijassa ja työskenteli palveluksensa jälkeen keskeytyksettä diplomaattina, ensin Viron ulkoministeriössä ja vuodesta 1932 Viron konsulaatissa New Yorkissa. Hänen työnsä Yhdysvalloissa vaikutti osaltaan siihen, että Yhdysvallat ei tunnustanut Baltian maiden miehitystä vuonna 1940, vaan jatkoi Viron tunnustamista itsenäisenä valtiona ja näin myös Viron diplomaattisten lähetystöjen tunnustamista maan edustajina aina Viron jälleenitsenäistymiseen vuonna 1991 saakka. Vuodesta 1965 lähtien Jaakson oli korkea-arvoisin Viron diplomaattinen edustaja Yhdysvalloissa.


title: Ernst Jaakson

text: Viron itsenäistyttyä Jaaksonista tehtiin Viron Yhdysvaltojen suurlähettiläs vuoteen 1993 saakka, jonka jälkeen hän toimi kenraalikonsulaattina aina kuolemaansa saakka New Yorkissa 4. syyskuuta 1998. Jaakson testamenttasi 500 000 euroa Tarton yliopistolle ja jätti jälkeensä muistelmansa nimeltä "Eestile".


title: Pitämälammi (Ylöjärvi)

text: Pitämälammi on Pirkanmaalla Ylöjärvellä Itä-Aureessa sijaitseva lampi, joka kuuluu Kokemäenjoen vesistössä Ikaalisten reitin valuma-alueen Aurejärven valuma-alueeseen. Pitämälammi on Vähä Mustajärven valuma-alueen latvajärvi.


title: Pitämälammi (Ylöjärvi)

text: Lammen pituus on 400 metriä, leveys 250 metriä ja sen pinta-ala on 5,9 hehtaaria. Se sijaitsee yhdystien 3351 varrella noin 2,5 kilometriä Aurejärven kirkolta itään. Lampi sijaitsee kangasmetsän ja suon reunalla. Siihen laskee kymmenen metsä- tai suo-ojaa, jotka tuovat vettä pääasiassa ympäristön ojitetuilta soilta. Lammen laskuoja on Iso-oja, joka virtaa pari kilometriä tiheästi mutkitellen Iso Vehkoslammiin. Rantaviivan pituus on 1,0 kilometriä. Lammen länsi- ja pohjoisrannat ovat suota, kun taas etelärannat ovat kalliota tai moreenimaastoa. Rannat ovat autiot, mutta 50 metriä pohjoiseen sijaitsee kaksi vapaa-ajan asuntoa. Niille johtaa tiet yhdystieltä 3351 lähtevältä maantieltä. Yhdystie 3351 ohittaa lammen 300 metrin etäisyydeltä.


title: PX-3

text: PX-3 (tunnetaan myös nimellä APP-CHMINACA) on indatsolipohjainen synteettinen kannabinoidi. Se toimii voimakkaana CB-reseptorin agonistina ja sen kehitti ensimmäisenä lääketehdas Pfizer vuonna 2009 kipulääkkeeksi, mutta sitä on sittemmin esiintynyt huumausainemarkkinoilla.


title: PX-3

text: Kemikaalin nimessä oleva akronyymi 'APP' viittaa sanoihin 'amino', 'phenyl' (fenyyli) ja 'propanone' (propanoni) -elementteihin molekyylirakenteessaan.


title: PX-3

text: EMCDDA on raportoinut vuoden 2014 lopulla PX-3:lla olevan kolme sille läheistä sukua olevaa yhdistettä: PX-1 (5F-APP-PICA, SRF-30), PX-2 (5F-APP-PINACA, FU-PX) ja APP-FUBINACA.


title: PX-3

text: Ruotsin terveysviranomaiset ehdottivat 1. kesäkuuta 2015 PX-3:n luokittelemista vaaralliseksi aineeksi.


title: Aktanttimalli

text: Aktanttimalli on eräs merkityksen tarkastelemiseen tarkoitettu narratiivinen malli. Aktanttimallin avulla voidaan tunnistaa yksittäisten kertomusten noudattamia yleisempiä tai ”syvemmällä tasolla” vaikuttavia kaavoja. Ajatus tällaisista merkityksen "syvärakenteista" on keskeistä strukturalismissa.


title: Aktanttimalli

text: Aktanttimallin keskeisenä kehittelijänä pidetään A. J. Greimasia. Aktanttimalliin johtaneen kehittelyn taustalla on muun muassa Vladimir Proppin tekemät analyysit venäläisistä kansansaduista, joissa toistuvat tietyt vakiintuneet rakenteet, sekä eräät Lucien Tesnièren hahmotukset. Greimas mainitsee jälkimmäisistä esimerkkinä Tesnièren ajatuksen siitä, että lause on kuin näytelmä, jossa rakenne pysyy, vaikka näyttelijät (lauseessa esiintyvät sanat) vaihtuvat. Aktantit ovat toimijoiden eli aktorien luokkia. Aktanttien ja aktorien välillä vallitsee moni-moneen-yhteys: toimija voi olla mukana useassa aktantissa (”näytellä eri rooleja”) ja samaa aktanttia voi ilmentää useampi toimija (”osan esittäjä voi vaihtua”).


title: Aktanttimalli

text: Aktanttimallin kehittelyn yhtenä vaiheena Greimas mainitsee Tesnièren ja André Martinet’n ranskan kielen syntaksiin liittyvät tutkimukset, joissa tunnistettiin kolme aktanttia, "toimija" (agent), "kohde" (patient) sekä "hyötyjä" (beneficaire). Greimasilla aktantteja on kuusi. Aktanttimalli kuuluu Greimasin ajattelussa ja tuotannossa osana merkityksen muodostumista monitasoisesti kuvaavaan generatiivisen kulun malliin.


title: Aktanttimalli

text: Greimas esittää aktanttimallin soveltuvuudesta ja ilmaisuvoimasta hyvin vahvoja väitteitä: ”Olemme siis tässä esittäneet hypoteesin, jonka mukaan aktanttimallia on pidettävä yhtenä mahdollisena semanttisen universumin rakenneperiaatteena.” Saman tien hän kuitenkin toteaa, ettei semanttista universumia voi hahmottaa kokonaisuutena, vaan on tyydyttävä tarkastelemaan rajallisia "mikrouniversumeita". Nämä koostuvat muutamista kategorioista, jotka ovat ”tajuttavissa samanaikaisesti” ilmetessään samassa tekstissä (diskurssissa).


title: Aktanttimalli

text: Aktanttimallin sovellusalue on ollut myöhemmin laaja. Sillä on merkitystä esimerkiksi toimijaverkkoteorian kehittelyssä. Aktantin käsitettä käyttämällä kyetään toimijaverkkoteoriassa laajentamaan toimijan käsitettä siten, että toimijoiksi ymmärretään paitsi ihmiset, myös teknologia ja muut ei-inhimilliset toiminnan vaikuttavat ainesosat.


title: Aktanttimalli

text: Aktanttimallia on pidetty "ensimmäisen polven semiotiikan" edustajana, johon myöhempi "toisen polven semiotiikka" on ottanut etäisyyttä. Myöhempien tarkasteluiden ymmärtämiseksi on kuitenkin tunnettava aktanttimallin tuottanutta ajattelua, vaikka se saattaakin näyttää jäykältä silloin, kun ”pysyvältä, kaavamaiselta ja fiksoituneelta” vaikuttavat lähtökohdat halutaan kiistää.


title: Aktanttimalli

text: Greimasin esittämässä myyttien rakennetta kuvaavassa mallissa on kuusi aktanttia, jotka jäsentyvät kolmeksi pariksi seuraavasti:


title: Aktanttimalli

text: Louis Hébert on esittänyt kuuden aktantin malliin laajennukseksi "havainnoivan subjektin". Havainnoivan subjektin käsite korostaa sitä, että tiettyyn toimintaan voidaan kohdistaa useita erilaisia aktanttimallinnuksia sen sijaan, että rajoituttaisiin vain yhden havainnoijan (kuten tekstin kirjoittajan) näkemykseen.


title: Kulttuurinen lainaaminen

text:
Kulttuurinen lainaaminen tarkoittaa toisen kulttuurin elementtien käyttämistä.
Kulttuurinen omiminen ja kulttuurinen appropriaatio ovat paheksuvia nimityksiä kulttuuriselle lainaamiselle.


title: Kulttuurinen lainaaminen

text: Kulttuurinen lainaaminen yhdistettynä aineettomiin oikeuksiin voi olla alkuperäiskansan sortamista, esimerkiksi austalialaisen "Department of the Environment, Sport, and Territories":n julkaisu katsoo länsimaisten aineettomien oikeuksien lainsäädännön mahdollistavan vähemmistön perinteiden, identiteetin ja älyllisen omaisuuden riistämistä. Joskus käytetään termiä "kulttuurinen väärinkäyttö".


title: Kulttuurinen lainaaminen

text: Rap-musiikin lisäksi esimerkeiksi ilmiöitä joiden kulttuuriset juuret ovat länsimaisille epäselvät ovat mm. tatuoinnit ja rastat.


title: Kulttuurinen lainaaminen

text:
Myös jooga on nähty ongelmallisena: joogasaleilla toistetut mantrat ovat sanskritinkielisiä rukouksia ja usein esillä olevat patsaat esittävät hindulaisia jumalia. Intiassa on hanke "alkuperäisen intialaisen joogan" suojaamiseksi ulkomaiselta omimiselta: losangelesilainen joogaliikkeen omistaja oli yrittänyt hankkia tekijänoikeudet tarjoamiinsa joogapalveluihin. Aiemmin Mississippin yliopisto oli yrittänyt patentoida perinteistä intialaista maustetta.
Toisesta näkökulmasta kulttuurillinen lainaaminen voidaan nähdä väistämättömänä asiana ja yleisenä keinona edistää moninaisuutta ja ilmaisunvapautta. Tällöin voidaan erotella originaalisen kulttuurin plagioiminen ulkopuolisten aidoksi kulttuuriperinnöksi, eksoottisten stereotyyppien luominen tai muu tahallinen vääristäminen hyväntahtoisemmasta lainaamisesta tai arvostamisesta. Kannattajat siis näkevät kulttuurisen lainaamisen myönteisenä asiana ja termiä "omiminen" ("appropriaatio") arvostellaan harhaanjohtavaksi, varkauteen viittaavaksi, vaikka kulttuuria ei yleensä pidetä loppuvana resurssina.


title: Kulttuurinen lainaaminen

text: Yleensä tunnustetaan, että samat ideat voivat syntyä toisistaan riippumatta eri puolilla maailmaa, esimerkiksi keltit, viikingit, spartalaiset yms. tekivät hiuksiinsa rastoja Euroopassa ja masait ja monet muut heimot vastaavasti Afrikassa. Samoin runonlaulantaa on harrastettu eri puolilla maailmaa. Kulttuurien kohdatessa on voinut syntyä myös uutta valtavirtakulttuuria, esimerkiksi Yhdysvaltain tummaihoisen väestön muotoilema blues- ja jazzmusiikki pohjautuu valkoihoisten soittimiin perustuvaan kansanmusiikkiin.


title: Kulttuurinen lainaaminen

text: Venäläissyntyinen kirjailija Cathy Young (Jekaterina Jung) hämmästelee, ovatko kulttuurista riistoa myös Picasson ja Matissen työt, joita afrikkalainen taide inspiroi, tai Puccinin itämaiset oopperat "Madame Butterfly" ja "Turandot". Hän kertoo pitäneensä Catherynne Valenten satukirjan venäläissatuvaikutteista ja hämmästelevänsä niiden syyttämistä kulttuuriseksi omimiseksi. Hänestä näyttää, että "kulttuuripoliisit" hyökkäävät pienimmänkin asian kimppuun.


title: Kulttuurinen lainaaminen

text:
Suomalais-jemeninjuutalainen Koko Hubara syytti Laura Lindstedtin "Oneiron"-kirjaa kulttuurisesta omimisesta: "yksi kulttuurinen ryhmä, yleensä länsimainen ja valkoinen, ottaa haltuun jonkun toisen ryhmän tapoja, käsityksiä ja tuotteita – ja pönkittää niillä omaa valta-asemaansa ja myös taloudellista etumatkaansa ilman, että joutuu koskaan kärsimään asiaan liitetystä sorrosta."
Hubara myös syytti valkoista kulttuurieliittiä siitä, että he puolustavat Linstedtin kannanottoja rasismia vastaan mutteivät rodullistettua naista, joka arvostelee tämän kirjaa, vaan arvostelivat tätä.


title: Kulttuurinen lainaaminen

text: Taiteilijat Outi Pieski ja Marja Helander näkivät ongelmia Jenni Hiltusen videoteoksessa Grind, jonka Kiasma hankki kokoelmiinsa vuonna 2012. Teoksessa naisesiintyjät twerkkaavat saamenpuvuissa, jotka ovat saamelaistaiteilijoiden mukaan teoksessa vain eksotiikkaa luomassa, ja näin hyväksikäyttävät kulttuurisesti alkuperäiskansoja.


title: Kulttuurinen lainaaminen

text:
Syyskuussa 2017 Nyt-liitteessä arvosteltiin sitä että Miss Helsinki -kauneuskilpailuissa kilpailijat olivat poseeranneet Pohjois-Amerikan alkuperäisasukkaiden kulttuureista tutut sulkapäähineet päässä.
Lisäksi lehdessä arvosteltiin Postin uutta mainoskampanjaa jossa valkoinen nainen käy kuuntelemassa maanosien viisaiden neuvoja. Mainosta arvosteltiin kolonialismista, eksotisoinnista ja kulttuurisesta omimisesta.


title: Kulttuurinen lainaaminen

text: Tampereen yliopiston sosiaaliantropologian professorin Laura Huttusen mukaan kulttuurinen appropriaation käsite ei ole tieteellinen, ja se on "ristiriitainen ja monin tavoin huono". Hänen mukaansa käsite lähtee väärästä oletuksesta, jonka mukaan maailmassa olisi selvärajaisia kulttuureita, joilla jokaisella on oma ikiaikainen sisältönsä ilman lainaamista, muuntelua ja yhdistelyä.


title: Valtion virastotalo

text: Valtion virastotalo on nimitys lukuisille rakennuksille, jotka on rakennettu valtion virastojen käyttöön. Valtion virastotaloja ovat muun muassa seuraavat:


title: Lännen Omavoima

text: Lännen Omavoima on suomalainen sähkönmyyjä, jonka liikevaihto on 38 miljoonaa euroa. Yhtiöllä on 37000 asiakasta ympäri Suomea. Sähköä myytiin vuonna 2015 noin 800 000 MWh. Lännen Omavoiman omistavat puoliksi Rauman Energia ja Vakka-Suomen Voima.


title: Faubourg

text: Faubourg on ranskan kielen sana, joka alun perin tarkoittaa esikaupunkia. Nykyisin sana esiintyy myös monien entisten esikaupunkien nimissä, jotka kaupungin laajetessa ovat jääneet varsinaisen kaupunkialueen sisään eivätkä enää ole esikaupungin luontoisia.


title: Faubourg

text: Sana on muodostunut yhdyssanana muinaisranskan sanasta "faux" (latinaksi "foris"), joka merkitsee "ulkopuolella", sekä germaanisperäisestä "linnaa" tai "kaupunkia" merkitsevästä sanasta "borg", joka on lainautunut ranskaan muodossa "bourg" ja merkitsee nykyisin suurehkoa kylää.


title: Faubourg

text:
Sanaa on käytetty varsinkin Pariisiin vanhan kaupunginmuurin ulkopuolelle 1500-luvulta lähtien muodostuneista asuntoalueista. Vuonna 1676 Ludvig XIV määräsi muurin purettavaksi, ja sen paikalle rakennettiin Pariisin suurten bulevardien kehä, joka Seinen pohjoispuolella johti Bastiljilta nykyiselle Place de la Concordelle. Vuonna 1701 bulevardien ulkopuolella sijainneet 14 faubourgia sekä kaksi kylää liitettiin kaupunkiin..
Pariisiin tällöin liitetyn alueen rajalla kulkevat nykyisin ulommat bulevardit, mutta vuonna 1860 Pariisin raja siirrettiin vielä muutaman kilometrin ulommaksi nykyiselle paikalleen.


title: Faubourg

text: Kun vanhat faubourgit ovat Pariisin laajentuessa jääneet kaupungin sisään eivätkä enää ole lainkaan esikaupungin luontoisia, sana on nykyranskassa pitkälti menettänyt alkuperäisen merkityksensä. Uudemmista, yleensä kaupungin virallisen rajan ulkopuolelle muodostuneista esikaupungeista käytetään ranskan kielessä nykyisin sanaa "banlieu".


title: Faubourg

text: Vuonna 1701 Pariisiin liitetyt faubourgit olivat:Nykyisin Pariisissa on vielä kaksi kaupunginosaa (, joiden virallisissa nimissä esiintyy sana faubourg, nimittäin:


title: Faubourg

text: Lisäksi sana faubourg esiintyy kahdeksan Pariisin kadun nimessä. Ne kaikki ovat keskikaupungilta alkavien katujen jatkeita, joiden nimi suurten bulevardien ulkopuolella on muutoin sama kuin sisäpuolella, mutta nimeen on lisätty sanat "du faubourg":


title: Faubourg

text: Sana faubourg esiintyy myös muutamien Montrealin kaupunginosien nimissä. iitä ovat keskustan itäpuolella Faubourg Québec, länsipuolella Faubourg des Récollets ja pohjoispuolella Faubourg Saint-Laurent.


title: Mikko Larkas

text: Mikko Larkas (s. 22. kesäkuuta 1981) on suomalainen koripallovalmentaja. Hän on valmentanut muun muassa Espoo Teamin naisjoukkueen SM-mitaleille ja Suomen cupin voittoon sekä miesten Korisliigajoukkue Helsinki Seagullsia. Larkas on toiminut myös Suomen nuorisomaajoukkueiden valmennuksessa.


title: Mikko Larkas

text: Honka-taustainen Larkas on valmentanut muun muassa Suomen alle 18-vuotiaiden poikien ja tyttöjen maajoukkueita. Vuosina 2007–2009 Larkas toimi naisten Espoo Teamin apuvalmentajana ja vuosina 2009–2012 joukkueen päävalmentajana. EBT voitti Larkaksen aikana Suomen mestaruuden vuonna 2009, SM-pronssia vuosina 2010 ja 2011 ja Suomen cup-mestaruuden vuonna 2011. Vuonna 2013 Larkas oli espoolaisen Honka Akatemian A-poikien SM-kultajoukkueen apuvalmentaja. Elokuussa 2013 julkistettiin Larkaksen siirtyminen pääkaupunkiseudun huippukoripalloprojektijoukkue Helsinki Seagullsin päävalmentajaksi M1DA:han. Seagulls voitti M1DA:n mestaruuden samalla kaudella ja nousi Korisliigaan. Larkas teki joukkueen kanssa vuoden mittaisen jatkosopimuksen.


title: Mikko Larkas

text: Kaudella 2015–2016 Seagulls sijoittui Larkaksen valmennuksessa Korisliigassa neljänneksi. Hän teki muun valmennusryhmän kanssa vuoden mittaisen jatkosopimuksen Seagullsiin toukokuussa 2016.


title: Mikko Larkas

text: Koripallovalmentaja Ilkka Palviainen on Larkaksen hyvä ystävä ja tämän toisen lapsen kummi.


title: Pikku Kivijärvi (Kihniö)

text: Pikku Kivijärvi on Pirkanmaalla Kihniössa sijaitseva järvi, joka kuuluu Kokemäenjoen vesistössä, Ikaalisten reitin valuma-alueeseen kuuluvan Aurejärven valuma-alueeseen. Pikku Kivijärvi tarkemmin osa Iso-Tervajärven valuma-aluetta.


title: Pikku Kivijärvi (Kihniö)

text: Järven pituus on 350 metriä, leveys 300 metriä ja sen pinta-ala on 3,3 hehtaaria. järvi sijaitsee Kihniön ja Itä aureen rajasta lähimmästä paikasta mitattuna noin 130 metrin etäisyydellä Sekä Mäkelän kylästä noin 300 metriä koiliseen, ja omma vain uhden rakennuksen rannallaan. Järveen laskee 6 ojaa. Sekä Järvi itse laskee ojaan joka yhdistyy Tevajärvenluomaan, ja lopulta valuen Vähä Tervajärveen. Rantaviivan pituus on 1,1 kilometriä.


title: Talasjärvi (Ylöjärvi)

text: Talasjärvi on Pirkanmaalla Ylöjärvellä sijaitseva järvi, joka kuuluu Kokemäenjoen vesistössä Ikaalisten reitin valuma-alueen Aurejärven valuma-alueeseen. Talasjärvi on osa Iso-Tervajärven valuma-aluetta.


title: Talasjärvi (Ylöjärvi)

text: Järven pituus on 1,9 kilometriä, leveys 350 metriä ja sen pinta-ala on 43 hehtaaria. Järven ympäristö on pelkästään havumetsää. Järvessä on neljä saarta, joista suurin sijaitsee keskellä järveä. Järveen laskee noin 10 suo-ojaa. Järvestä laskeva Talasoja yhtyy Tervajokeen, joka puolestaan laskee Ruuppalampeen. Veden keskimääräinen viipymä järvessä on 298 vuorokautta. Rantaviivan pituus on 5,4 kilometriä. Järven rannoilla ei ole asutusta.


title: Talasjärvi (Ylöjärvi)

text: Järven tutkimustulokset ovat vanhoja ja ne antavat nykytilasta vain viitteellisiä arvioita. Vedessä on runsaasti humusta ja sen happamuustaso on alhainen. Talasjärvi on tyypillinen suojärvi, jota kuormittavat ympäristön ojitetut suot ja metsänhoito. Järven pohjoispuolella sijaitseva Vapo Oy:n Talasnevan turvetuotantoalue laskee kuivatusvedet sen pohjoispään ohi Talasojaan, eivätkä ne siten kuormita Talasjärveä. Veden fosforipitoisuudet ovat luonnontasoon nähden kaksinkertaiset, mikä on aiheuttanut järvessä rehevöitymistä. Kesällä saattaa esiintyä limalevää. Talvien vedenlaadun mittauksissa järven happitalous on kohtalaisessa tilassa. Talvella järven pohjassa ei ole havaittu happikatoa, joskin pintavesien happipitoisuus laskee ajoittain. Kesällä vesi saattaa lämpötilakerrostua, vaikka järvi onkin matala. Vaikka vesi onkin hapanta, on järvi ollut hyvä pilkkijärvi. Järvi on virkistysarvoltaan kohtalainen.


title: Asenokumaroli

text: Asenokumaroli (CHNO) on kumariinijohdannaisiin kuuluva orgaaninen yhdiste. Yhdistettä voidaan käyttää lääketieteessä veren hyytymistä estävänä lääkeaineena eli antikoagulanttina.


title: Asenokumaroli

text: Asenokumaroli on huoneenlämpötilassa väritöntä kiteistä ainetta. Se on lähes liukenematon neutraaliin veteen ja moniin orgaanisiin liuottimiin, mutta liukenee emäsliuoksiin suoloina.


title: Asenokumaroli

text: Asenokumaroli estää K-vitamiiniepoksidireduktaasientsyymin toimintaa. Tämän seurauksena pelkistyneen K-vitamiinin määrä elimistössä vähenee, minkä seurauksena veren hyytymistä aiheuttavien hyytymistekijöiden synteesi estyy. Tämä vähentää verihiutaleiden tarttumista toisiinsa ja hyytyminen heikentyy. Asenokumarolia voidaan käyttää muun muassa embolismin ennaltaehkäisyyn ja veritulppien hoitoon ja ehkäisyyn. Varfariiniin verrattuna asenokumarolin puoliintumisaika ja vaikutusaika ovat lyhyemmät. Asenokumaroli ei ole enää käytössä Suomessa.


title: Asenokumaroli

text: Asenokumarolin synteesin ensimmäisessä vaiheessa metyylisalisylaatti reagoi etikkahappoanhydridin kanssa muodostaen metyyliasetyylisalisylaattia, joka syklisoituu natriummetoksidin vaikutuksesta 4-hydroksikumariiniksi. 4-Hydroksikumariini reagoi Michael-additiolla b-nitrobentsaldehydin ja asetonin reaktiotuotteen p-nitrobentsaaliasetonin kanssa muodostaen asenokumarolia.


title: Takku.net

text: Takku.net (myös pelkkä "Takku") on suomalainen anarkistien internetsivusto ja keskustelupalsta. Sivuston sisältö koostuu pitkälti anarkistiseen ajatusmaailmaan liittyvistä artikkeleista, mielipiteistä ja keskusteluista sekä tulevien tapahtumien mainoksista. Sivusto tarjoaa myös anonyymin tiedotuskanavan laittomien iskujen tekijöille. Sivuilla julkaistaan anarkistien tekemien tuhopolttojen ja muiden sabotaasien jälkeen julkilausumia, joissa tekijät kertovat iskujen motiiveista.


title: Takku.net

text: Sivusto on tullut tunnetuksi siitä että anarkistit ja muut ryhmä julkaisevat siellä raportteja tekemistään iskuista.


title: Takku.net

text: Huhtikuussa 2015 Vantaan Sanomat uutisoi sivuston lietsoneen lukijoitaan laittomaan toimintaan eduskuntavaaleihin osallistuvia puolueita vastaan. Nimetön kirjoittaja otti myös vastuun perussuomalaisten vaalitoimistoon kohdistuneesta ilkivallasta.


title: Takku.net

text: Kesäkuussa 2016 Eläinten vapautusrintaman eläinaktivistit ilmoittivat sivustolla tehneensä tuhopolton, jossa tuhoutui viisi Pohjolan Matkan bussia, koska yhtiö on tehnyt yhteistyötä turkishuutokauppaa harjoittavan Saga Fursin kanssa. Aktivistien mukaan tarkoitus oli sytyttää 20 bussia.


title: Takku.net

text: Itsenäisyyspäivän 2017 aikoihin sivustolla otettiin vastuu vantaalaisen Bar Rock Bearin omistajan autojen tuhopoltosta. Kyseisessä baarissa oli tarkoitus esiintyä äärioikeistolaista ja kansallismielistä musiikkia soittavia esiintyjiä. Baaria oli jo aiemmin häiriköity kaatamalla sementtiä vessanpönttöihin ja se oli myös uhattu polttaa.


title: Takku.net

text: Itsenäisyyspäivän 2017 jälkeen Fuck Suomi 100 -ryhmä julkaisi sivustolla videon, jossa poltetaan parisenkymmentä varastettua Suomen lippua. Liput oli ilmeisesti varastettu Helsingin Lauttasaaresta eri kiinteistöjen saloista. Poliisi selvitti asiaa varkautena ja Suomen lipun häpäisynä.


title: Takku.net

text: Tammikuussa 2018 Takku.netin foorumilla nimimerkki "Helsingin anarkistinen iskuryhmä" ilmoitti polttaneensa Helsingin Viikissä Kaikki on mahdollista -gorillataideteoksen protestina suuryritysten rasistisia toimintatapoja sekä yksityisautoilua vastaan. Kirjoitus viittasi aiemmin H&M:n mainoksesta syntyneeseen rasismikohuun. Kauppaketjun mainoksessa mustan lapsimallin päällä oli huppari, jossa viitattiin apinoihin.


title: Takku.net

text: Perussuomalaisten kuntapolitiikko Terhi Kiemunki arvosteli Tampereen kaupunkia anarkistisen ääriliikkeen tukemisesta sallimalla anarkistien järjestämän anarkistifestivaalin pitämisen kaupungin omistamassa rakennuksessa ja tilaisuuden aktiivisen mainostamisen takku.net -keskustelupaikan välityksellä.


title: Takku

text: Takku tarkoittaa seuraavia asioita:


title: Iso Vehkoslammi

text: Iso Vehkoslammi on Pirkanmaalla Ylöjärvellä Itä-Aureessa sijaitseva lampi, joka kuuluu Kokemäenjoen vesistössä Ikaalisten reitin valuma-alueen Aurejärven valuma-alueeseen. Iso Vehkoslammi on osa Vähä Mustajärven valuma-aluetta.


title: Iso Vehkoslammi

text: Lammen pituus on 450 metriä, leveys 100 metriä ja sen pinta-ala on 2,8 hehtaaria. Se sijaitsee Vehkoslamminkankaan, Riitahuhdan ja Tuutilullanmäen välisessä painaumassa, joka on soistunutta metsämaata. Siihen laskee kolme ojaa, jotka ovat eri järvien laskuojia. Lännestä siihen laskee Pikku Vehkoslammin laskuoja, etelästä siihen laskee Pitämälammin laskuoja Iso-oja ja idästä siihen laskee Tuutilullanmäen takana olevien lampien yhteinen laskuoja. Näitä lampia ovat kaksi Koukerolammia sekä Pohjalammi, joka laskee Koukerolampeen Myllyojaa myöten. Koukerolammiin laskee etelästä Pukkioja, joka tuo siihen pienen suon kuivatusvesiä. Iso Vehkoslammin laskuojan luusua sijaitsee sen pohjoispäässä. Luusuasta alkaa 3,5 kilometriä pitkä Jakopuro, joka laskee Hirsilammiin, ja joka jatkaa sitten kaksi kilometriä Paskolammiin ja lopulta päättyy Vähä Mustajärveen. Iso Vehkoslammi on pienikokoinen ja veden vaihtuvuus on siksi nopeaa. Veden keskimääräinen viipymä järvessä on vain 4,0 vuorokautta. Rantaviivan pituus on 1,0 kilometriä. Kaikilla sen rannoilla on vähän avosuota, mutta etelärannoilla avosuon alue on laajempi. Lampi on muuten autio, mutta pohjoispäässä olevalla kukkulalla on vapaa-ajan asunto. Lammin ohi kulkee 150 metrin etäisyydeltä yhdystieltä 3351 erkaneva maantie. Tältä tieltä pääsee mainitulle vapaa-ajan asunnolle.


title: Iso Vehkoslammi

text: Ison Vehkoslammen vedenlaatua on tutkittu vuonna 1995. Sen vesi on kirkasta, erittäin humuspitoista ja hapanta, mikä johtuu valuma-alueen suovaltaisuudesta. Lammen puskurikyky happamoitumista vastaan on heikko. Iso Vehkoslammia voidaan luonehtia lievästi rehevöityneeksi, sillä sekä fosforin että typen pitoisuudet vedessä ylittävät suojärvien luontaiset rajat. Fosforipitoisuus oli tutkittuna ajankohtana 26 µg/l (mikrogrammaa litrassa) ja typpipitoisuus 720 µg/l. Typpipitoisuus johtunee humuksen suuresta määrästä ja fosforin pitoisuus mahdollisesti haja-asutuksen hajakuormituksesta ja soiden ojituksista. Happitilanteesta ei ole käytettävissä tietoa. Iso Vehkoslammi soveltuu virkistyskäyttöön välttävästi tai jopa huonosti.


title: Ahmed Naji

text: Ahmed Naji (s. 1985 Mansoura, Egypti) on egyptiläinen kirjailija. Hän on saanut kahden vuoden vankeustuomion sen jälkeen kun hänen romaaninsa "Using Life" ("Istikhdam al-Hayah") katkelma tuomittiin "julkista moraalia loukkaavaksi". PEN America on myöntänyt hänelle sananvapauden palkinnon poissaolevana, ja tilaisuus järjestetään 16. toukokuuta 2016. Katkelma julkaistiin kirjallisuuslehdessä ja siksi siihen sovelletaan eri lakia kuin kirjoihin, joita sensuuri ei normaalisti käsittele. Sensuuriviranomaiset olivat kuitenkin jo aikaisemmin hyväksyneet kirjan, sillä se oli ilmestynyt Libanonissa. Tuontikirjat joutuvat käymään läpi sensuurin ennen myyntiin pääsyä.


title: Ahmed Naji

text: Naji kirjoittaa valtion rahoittamalle Akhbar al-Adab -kirjallisuuslehdelle ja useille muille lehdille.


title: Ultra (underground-lehti)

text: Ultra oli suomalainen anarkistinen underground-lehti, jota ilmestyi neljä numeroa vuosina 1968–1970. Sitä on luonnehdittu aikansa näyttävimmäksi ja turkulaisen "Aamuruskon" ohella merkittävimmäksi suomalaiseksi underground-lehdeksi. Lehden päätoimittajana toimi Timo Larmela ja se painettiin vapaaehtoisvoimin perustetussa Demo ry:n painossa, siinä missä muut tuon ajan underground-lehdet olivat käsin monistettuja. Lehden taitto oli varsin vapaamuotoinen ja se sisälsi runsaan kuvituksen. "Ultran" artikkelit käsittelivät muun muassa anarkismia, Yhdysvaltain mustien kansalaisoikeuksia, beat-runoutta ja psykedeelisiä huumeita. Viranomaiset takavarikoivat suurimman osan lehden ensimmäisen numeron painoksesta sillä verukkeella, että siinä ei ollut lainmukaisesti ilmoitettu painopaikkaa. Julkaisijaksi oli ilmoitettu Risto Koivisto ja "H"-production. Lehden toinen numero sisälsi luettelon huoltopoliisin käyttämien autojen rekisterinumeroista ja tuntomerkeistä varoituksena ”pilvenpolttajille”.


title: Ultra (underground-lehti)

text: "Ultran" painosmäärä oli muutamia tuhansia ja sitä myytiin yhden markan kappalehintaan erilaisissa tapahtumissa. Lehti joutui toistuvasti vaikeuksiin viranomaisten kanssa pornografisen tai poliisia halventavan sisältönsä vuoksi. Vaikutteensa "Ultra" sai pääasiassa Yhdysvalloista ja sikäläisistä underground-lehdistä. "Ultran" ilmestymisen lakkaamiseen vaikutti se, että 1970-luvun alussa taistolaisuus ajoi Suomessa nuorison muut uusvasemmistolaiset suuntaukset marginaaliin. Myös "Ultran" viimeiseksi jäänyt numero alkoi liputtaa marxismi-leninismin puolesta ja sisälsi muun muassa runsaasti Lenin-sitaatteja. Viimeinenkin numero sisälsi tosin myös ohjeet hasiksen valmistukseen ja kärpässienen huumekäyttöön.


title: Alter Ego (kappale)

text: Alter Ego () on Minus One -yhtyeen kappale, jolla se edusti Kyprosta . Se julkaistiin 22. helmikuuta 2016. Kappaleen ovat säveltäneet ja sanoittaneet sekä yhtyeen jäsenet.


title: Alter Ego (kappale)

text: Kappale kilpaili Eurovision laulukilpailun ensimmäisessä semifinaalissa, jossa se sijoittui kahdeksanneksi 164 pisteellä ja pääsi finaaliin. Finaalissa se sai 96 pistettä ja saavutti sijan 21.


title: Offshore-yritys

text: Offshore-yritys on veroparatiisiyhtiöihin liitetty käsite.


title: Offshore-yritys

text: Verohallinnon mukaan offshore-yrityskäsitettä selvitetään tähän tapaan:


title: Offshore-yritys

text: "Veroparatiisiyhtiön keskeinen tunnusmerkki ja edullisen verokohtelun edellytys on yleensä se, että yhtiön (liike)toiminta tapahtuu muualla kuin rekisteröintivaltiossa. Nimi offshore-yhtiö juontaa siis juurensa tästä, eli toiminta tapahtuu muualla kuin rekisteröintivaltiossa.


title: Offshore-yritys

text: Mikäli yhtiö harjoittaa toimintaa rekisteröintivaltiossa (onshore), kuuluu se tämän valtion sääntelyn piiriin eikä saa mitään erityiskohtelua verotuksen tai muun lainsäädännön suhteen." (viitaten: )


title: Generators

text: Generators oli Oululainen vuosina 1988-1996 toiminut yhtye, jonka musiikki on punk- ja garagevaikutteista funkkia.


title: Pentti Viro

text: Pentti Julius Viro (1911 – 21. syyskuuta 1981) oli suomalainen metsätieteilijä ja Metsäntutkimuslaitoksen metsämaatieteen professori 1956–1978. Hänen tutkimuskohteensa oli metsämaan ravinteet. Hän oli Suomessa kangasmaiden lannoitustutkimuksen uranuurtaja. Viro oli Helsingin yliopiston metsämaatieteen dosentti 1951–1977.


title: Pavlovin talo

text: Pavlovin talo () on Volgogradissa lähellä Volgan länsirantaa sijaitseva rakennus, jota saksalaiset piirittivät 60 päivää Stalingradin taistelun aikana syksyllä 1942, kunnes joutuivat vetäytymään. Talo jälleenrakennettiin sodan jälkeen, ja se on edelleen asuinkäytössä. Talon itäpäädyssä on taistelun jälkeen kerätyistä tiilistä rakennettu muistomerkki.


title: Pavlovin talo

text: Stalingradin taistelussa Pavlovin talon sijainti Volgan rannalla oli strategisesti merkittävä. Talolta oli hyvä näkyvyys kolmeen ilmansuuntaan. Puolustuksen johtoon määrättiin kersantti Jakov Pavlov 13. kaartin kivääridivisioonasta. Stalinin päiväkäsky n:o 227 kielsi perääntymisen, joten Pavlov linnoitti talon, ja hänet määrättiin pitämään se viimeiseen mieheen. Saksalaiset hyökkäsivät taloa vastaan useita kertoja päivässä, mutta joka kerralla heidät pysäytettiin. Erityisesti katolta ammuttu panssarintorjuntatuli osoittautui tehokkaaksi.


title: Pavlovin talo

text: Taistelun aikana talon kellarissa asui myös siviilejä. Hengissä selviytyneet siviilit ja sotilaat pääsivät turvaan 25. marraskuuta, kun puna-armeijan vastahyökkäys eteni talolle. Kenraali Tšuikov jopa vitsaili, että saksalaiset menettivät Pavlovin talolla enemmän miehiä kuin Pariisin valtauksessa vuonna 1940.


title: Pavlovin talo

text: Vuonna 2009 esitetyn venäläisen tv-dokumentin mukaan Pavlovin talon puolustusta johti luutnantti Ivan Afanasjev, ja Pavlov toimi hänen alaisuudessaan. Viimeinen talon puolustukseen osallistunut puna-armeijan veteraani kuoli maaliskuussa 2015.


title: Juhani Virta

text: Auvo Erkki Juhani (Jukka) Virta (3. elokuuta 1935 Lahti – 8. marraskuuta 2016 Helsinki) oli suomalainen geofyysikko. Hän oli Helsingin yliopiston geofysiikan apulaisprofessori 1972–1980 ja professori 1980–1998. Sitä ennen hän oli 1969–1972 dosentti. Hän tutki hydrologiaa.


title: Tammy Abraham

text: Tammy Abraham (s. 2. lokakuuta 1997 Lontoo) on englantilainen jalkapalloilija, joka edustaa Englannin valioliigassa pelaavaa Chelseaa. Pelipaikaltaan oikeajalkainen Abraham on hyökkääjä.


title: Tammy Abraham

text: Abraham on Chelsean kasvatti. Hän on voittanut seuran nuorten joukkueen kanssa UEFA Youth Leaguen ja FA Youth Cupin kausilla 2014–2015 ja 2015–2016. Chelsean edustusjoukkueessa Englannin valioliigassa Abraham debytoi toukokuussa 2016 Liverpoolia vastaan.


title: Tammy Abraham

text: Abraham on edustanut Englantia nuorten maajoukkuetasolla.


title: Wouter Peeters

text: Wouter Peeters (s. 31. heinäkuuta 1998) on belgialainen jääkiekkomaalivahti. Yhdysvaltalainen NHL-joukkue Chicago Blackhawks varasi Peetersin NHL-liigaan kolmannella kierroksella, kesäkuussa 2016. Hän on kaikkien aikojen ensimmäinen belgialainen jääkiekkoilija, joka on varattu NHL:ään.


title: Wouter Peeters

text: Peeters on belgialaisen Turnhout White Capsin kasvatti. Hän siirtyi 15-vuotiaana pelaamaan Itävaltaan EC Salzburgin juniorijoukkueeseen.


title: Wouter Peeters

text: Jokerit teki Peetersin kanssa sopimuksen toukokuussa 2016. Hän pelaa Jokereissa pääasiassa A-nuorissa. Lupaava maalivahti oli varauskelpoinen vuoden , jossa hänet oli rankattu maalivahdeista sijalle seitsemän. Hänet varasi Chicago Blackhawks numerolla 83.


title: Wouter Peeters

text: Toukokuussa Jokerit ja Peeters purkivat sopimuksen yhteisymmärryksessä koskien kautta 2017-18.


title: Pekka Virtama

text: Pekka Eero Juhani Virtama (23. kesäkuuta 1922 Helsinki – 26. helmikuuta 1998 Turku) oli suomalainen lääkäri ja professori.


title: Pekka Virtama

text: Virtaman vanhemmat olivat asemapäällikkö Eero August Virtama ja Anna Amanda Hietanen ja puoliso vuodesta 1948 Maija Sinikka Nivala. Virtama tuli ylioppilaaksi Järvenpään yhteiskoulusta 1941 ja valmistui lääketieteen lisensiaatiksi 19500. Lääketieteen ja kirurgian tohtoriksi hän väitteli 1957, röntgentutkimukseen ja -hoitoon hän erikoistui 1954. Hän oli työskennellyt yliopistossa jo 1950-luvulla, samoin kuin eri sairaaloissa 1960-luvun alkuvuosiin. Virtama oli Helsingin yliopiston röntgendiagnostiikan dosentti 1960–1965. Hän toimi Turun yliopiston diagnostisen radiologian professorina 1963–1985, tutkimuskohteinaan luiden mineraalipitoisuus ja automaattinen tietojenkäsittely lääketieteessä. Virtama osallistui luuston kasvainten tietokonepohjaisen diagnostiikan kehittämiseen ja aloitti Suomessa digitaalisen kuvansiirtoverkon kehittämisen. Hän myös johti positroniemissiotomografia (PET) -tutkimuskeskuksen parustamista ja toimi Turun yliopistossa dekaanina ja varadekaanina sekä Turun yliopistollisessa keskussairaalassa johtajaylilääkärinä. Virtama työskenteli tutkijan uransa aikana vierailevana radiologian professorina ulkomailla ja vielä eläkkeelle jäätyään Kuwaitissa yliopiston radiologian professorina ja ylilääkärinä vuonna 1988. Hän oli useiden alansa järjestöjen, yhdistysten ja toimikuntien jäsen tai puheenjohtaja ja julkaisi yli 200 tieteellistä julkaisua sekä luustoa käsittelevän radiologian oppikirjan.


title: Roman Savtšenko

text: Roman Viktorovitš Savtšenko (, s. 28. heinäkuuta 1988 Oskemen) on kazakstanilainen jääkiekkoilija, joka edustaa KHL:ssä pelaavaa Barys Astanaa. Pelipaikaltaan vasemmalta laukova 188-senttinen ja 95-kiloinen Savtšenko on puolustaja. Hän kuuluu myös Kazakstanin jääkiekkomaajoukkueeseen.


title: Roman Savtšenko

text: Savtšenko aloitti uransa Venäjän toiseksi korkeimman sarjatason Vysšaja Ligan HK Kaztsink-Torpedossa, jota hän edusti kaudesta 2005–2006 kauteen 2008–2009. Kaudella 2008–2009 Savtšenko siirtyi uuden KHL-liigan kazakstanilaisjoukkueeseen Barys Astanaan. Parhaimmalla kaudellaan, kaudella 2012–2013, Savtšenko on tehnyt tehot 10+10.


title: Roman Savtšenko

text: Nuorten maajoukkueissa Kazakstania edustanut Savtšenko debytoi Kazakstanin jääkiekkomaajoukkueessa kaudella 2008–2009. Hän on edustanut maataan neljissä 1. divisioonan MM-kilpailuissa ja lisäksi vuosien 2010, 2012, 2014 ja 2016 A-sarjan MM-kilpailuissa.


title: Kauko Virtanen

text: Kauko Kalevi Virtanen (s. 1933) on suomalainen hammaslääkäri ja proteesiopin emeritysprofessori. Hän oli professorina Oulun yliopistossa vuodesta 1979–1996. Hänen tutkimuskohteensa olivat iensairaudet, leukaprotetiikka ja purentafysiologia.


title: Anshun

text: Anshun (, pinyin: Ānshùn Shì) on prefektuuritason kaupunki Kiinan Guizhoun maakunnan keskilänsiosassa. Kaupungin pinta-ala on 9 253 neliökilometriä ja väkiluku 2,3 miljoonaa (vuonna 2010). Kaupungin keskusta sijaitsee linnuntietä noin 80 kilometriä maakunnan pääkaupunki Guiyangista lounaaseen.


title: Anshun

text: Kaupunki rajoittuu lännessä Liupanshuin, pohjoisessa Bijien, koillisessa Guiyangin prefektuuritason kaupunkeihin, sekä idässä Qiannanin ja lounaassa Qianxinanin autonomisiin prefektuureihin.


title: Anshun

text: Anshunin alueella asuvat Tunbaot, joiden esi-isät olivat sinne lähetettyjä han-kiinalaisia sotilaita Ming-dynastian aikoina. Heidän vaatetuksensa, kielensa ja kulttuurinsa ovat säilyneet Ming-dynastian ajoista.


title: Anshun

text: Huangguoshun vesiputous on yksi suurimmista vesiputouksista Kiinassa ja Itä-Aasiassa. Putouksen korkeus on 77,8 metriä ja leveys 101 metriä.


title: Anshun

text: Piirikuntatasolla kaupunki jakautuu kahteen kaupunkipiiriin, yhteen piirikuntaan ja kolmeen autonomiseen piirikuntaan.


title: Aniwa

text: Aniwa on kylä Wisconsinin osavaltiossa Yhdysvalloissa. Aniwassa asui vuonna 2010.


title: Aniwa

text: Nimi Aniwa on lähtöisin Ojibwen kielestä. Aniwan nimi on tullut Ojibwen sanasta Aniwi eli ne.


title: Aniwa

text: Aniwan sijainti on 5°0′36″N 89°12′45″W / 45.01000°N 89.21250°W / 45.01000; -89.21250. Aniwan pinta-ala on .


title: Loin d’ici

text: Loin d’ici () on itävaltalaislaulaja Zoë Straubin kappale, jolla hän edusti Itävaltaa . Sen on säveltänyt ja sanoittanut Zoë itse isänsä Christof Straubin kanssa.


title: Loin d’ici

text: Kappale kilpaili Eurovision laulukilpailun ensimmäisessä semifinaalissa, jossa se sijoittui seitsemänneksi 170 pisteellä ja pääsi finaaliin. Finaalissa se sai 151 pistettä ja saavutti sijan 13.


title: Aihetodiste

text: Aihetodiste, "indiisi", lyhyesti "indisio" on lakikielessä todiste tai tosiasia, jonka perusteella tiettyä seikkaa voidaan pitää ilmeisenä tai todennäköisenä, mutta joka ei kuitenkaan välittömästi osoita asiaa. Ne eivät suorastaan koske todistettavana olevaa asiaa, mutta niiden nojalla voidaan tehdä johtopäätöksiä.


title: Aihetodiste

text: Jos esimerkiksi todistusaineistossa käytetään rikospaikalta löydettyä esinettä osoittamaan, että sen omistaja oli paikalla, sen todistusarvo on vähäisempi kuin "suoran todistajalausunnon", koska sen on voinut laittaa tai pudottaa sinne toinen henkilö. Sen todistusvoima on vähäinen kun sitä tarkastellaan erikseen, mutta muiden yhtä heikkojen näyttöjen kanssa se voi olla riittävä osoittamaan tosiasian. Tämä epäsuora todistusaineisto voi olla riittävä oikeudenkäyntiin.


title: Aihetodiste

text: Olennaiset aihetodisteet voidaan kuitenkin joissain tapauksissa sulkea pois käsittelystä kun niitä voidaan väärinkäyttää. Esimerkiksi vastaajan aikaisempaa rikosrekisteriä ei voida sallia todistusaineistoksi siihen, että hän olisi syyllinen nykyiseen rikokseen. Oikeudenkäynnissä se tosiasia, että henkilö on vakuutettu hylätään käsittelystä, koska se kääntää huomion pois oikeudellisesta syyllisyydestä sopimattomaan keskusteluun kykyyn maksaa vahingonkorvausta.


title: Aihetodiste

text: Jos esimerkiksi silminnäkijä sanoo nähneensä vastaajan ampuvan luodin henkilöä kohti, joka sitten kuoli – tämä on "suora todistajalausunto" murhasta ja ainoa kysymys on kertooko todistaja totuudenmukaisesti. Jos kuitenkin todistaja voi kertoa vain kuulleensa laukauksen ja saapuneensa paikalle muutamia sekunteja myöhemmin nähdäksensä syytetyn seisovan ruumiin lähellä savuava pistooli kädessään – todistus on "aihetodiste": henkilö on voinut olla ampumassa pakenevaa tappajaa tai vain ollut ohikulkija joka poimi aseen maasta tappajan pudotettua sen.


title: Aihetodiste

text: Käsitys, ettei henkilöä voisi tuomita aihetodisteiden perusteella on tietenkin väärä. Valtaosa rikostuomioista pohjautuu aihetodisteisiin, kuitenkin niiden pitää olla riittäviä täyttämään vakiintuneet todistusaineistolle asetetut standardit.


title: Domenico Sarro

text: Domenico Natale Sarro (tai Sarri, 24. joulukuuta 1679 Trani, Apulia –25. tammikuuta 1744 Napoli) oli italialainen barokkisäveltäjä ja yksi varhaisimmista napolilaisen oopperan edustajista. Häneltä on säilynyt noin 40 oopperaa ja serenataa.


title: Domenico Sarro

text: Sarro opiskeli Sant’Onofrion konservatoriossa Napolissa ja toimi Napolin hovissa vuosina 1704–1707 ja uudelleen vuodesta 1720 alkaen, jolloin hän hoiti kuolemaansa saakka hovin varakapellimestarin ja vuodesta 1737 hovikapellimestarin tehtäviä sekä lisäksi Napolin kaupungin "maestro di cappellan" virkaa vuodesta 1728 eteenpäin. Hoville hänen kuului säveltää joka vuosi ooppera Kaarle III:n 1737 rakennuttamaan Teatro San Carloon, alkaen sen avajaisiin sävelletystä oopperasta "Achille in Sciro" (“Akhilleus Skýroksella”) Metastasion librettoon.


title: Domenico Sarro

text: Sarron tuotantoon kuuluu 28 maallista oopperaa, useita kirkko-oopperoita ja oratorioita, serenatoja ja kantaatteja sekä huilukonsertto. Oopperasäveltäjänä Sarron vahvinta luomiskautta oli 1720-luku. Hänen tyylinsä perustuu paljossa Alessandro Scarlattiin, mutta on tätä yksinkertaisempaa ja melodisempaa.


title: Domenico Sarro

text: Sarron ooppera "Didone abbandonata" (1724) on ensimmäinen sävellys Pietro Metastasion ensimmäisestä tärkeästä libretosta.


title: Tämänkin laulun jälkeen

text: Tämänkin laulun jälkeen on rockyhtye St. Petersaaren toinen albumi, joka julkaistiin vuonna 1982 levymerkillä Kompass Records.


title: Have a Hangover with...

text: Have a Hangover with... on punkyhtyeiden Anal Thunder ja No Redeeming Social Valuen split-albumi, joka julkaistiin helmikuussa 2002 levymerkillä Kidney Records.


title: Have a Hangover with...

text: Lammaszinen Jaakko Teittisen mukaan yhtyeellä on ensimmäistä kertaa vakavaa sanottavaa, ja kappaleiden olevan siihenastisista julkaisuista parhaita.


title: Perttu Laakso

text: Perttu Vihtori Laakso (12. toukokuuta 1916 Tampere – 14. lokakuuta 1970) oli suomalainen kemisti.


title: Perttu Laakso

text: Laakson vanhemmat olivat rautatiekirjuri Vihtori Laakso ja Martta Johanna Rasula. Hän pääsi ylioppilaaksi 1933 ja valmistui filosofian kandidaatiksi 1937 sekä lisensiaatiksi ja tohtoriksi 1942. Hän teki opintomatkoja Keski-Eurooppaan 1948 ja Oxfordiin 1947–1949.


title: Perttu Laakso

text: Laakso toimi Helsingin yliopiston kemian laitoksen assistenttina 1937–1947 ja orgaanisen kemian dosenttina 1947–1953. Hän oli Tukholmassa Kungliga Ingenjörsvetenskapsakademien (IVA) kemistinä 1946-1947 ja "Ab Varjag"in neuvottelevana kemistinä 1947–1948. Laakso suoritti tutkimuksia eri teollisuuslaitoksille 1944–1947.


title: Perttu Laakso

text: Laakso oli jatkosodan aikana Päämajan valvontaosaston laboratorion johtajana ja hän perehtyi tällöin muun muassa infrapunavalokuvaukseen.


title: Perttu Laakso

text: Laakso oli naimisissa vuodesta 1948 keramiikkataiteilija Toini Viola Hartikaisen kanssa.


title: Perttu Laakso

text: Nimellä "Perttu V. Laakso":


title: Iris DeMent

text: Iris DeMent (s. 5. tammikuuta 1961 Paragould, Arkansas) on yhdysvaltalainen laulaja-lauluntekijä. Hänen musiikkinsa on tyyliltään countrya, folkia ja rockia.


title: Iris DeMent

text: DeMent syntyi 5. tammikuuta 1961 Arkansasissa 14-lapsiseen perheeseen. Perhe muutti Kaliforniaan kolmen vuoden kuluttua. DeMent lauloi nuorena gospel-musiikkia ja teini-ikäisenä myös countrya, folkia ja R&B:tä. High schoolin jälkeen DeMent lähti collegeen Kansas Cityyn.


title: Iris DeMent

text: DeMent alkoi kirjoittaa lauluja 25-vuotiaana ja muutti Nashvilleen 1988. Häneltä julkaistiin 1990-luvulla kolme albumia: "Infamous Angel" (1992), "My Life" (1994) sekä "The Way I Should" (1996), joka oli ensimmäistä kahta introspektiivista albumia rokahtavampi ja kantaa ottavampi.


title: Iris DeMent

text: DeMent sai Grammy-ehdokkuuden neljästä duetostaan Prinen kanssa vuonna 1999. Hänen neljäs albuminsa "Lifeline" (2005) oli kokoelma gospellauluja. "Sing the Delta" (2012) sisälsi hänen omia laulujaan. "The Trackless Woods" (2015) oli DeMentin Anna Ahmatovan runoihin tekemiä sävellyksiä.


title: Nicola Porpora

text: Nicola Antonio Porpora (tai Niccolò Porpora, 17. elokuuta 1686 Napoli – 3. maaliskuuta 1768 Napoli) oli italialainen barokkisäveltäjä sekä sävellyksen- ja laulunopettaja. Hänen oppilaitaan olivat muun muassa kastraattilaulajat Farinelli ja Caffarelli, libretisti Pietro Metastasio sekä säveltäjät Joseph Haydn ja Johann Adolf Hasse. Porpora oli johtavia säveltäjiä 1700-luvun alkupuolen Napolissa ja Venetsiassa, ja toimi 1730-luvulla muutaman vuoden Lontoossa suosittuna oopperasäveltäjänä Giovanni Bononcinin ja Georg Friedrich Händelin ohella.


title: Nicola Porpora

text: Kirjakauppiaan poika Nicola Porpora pääsi kymmenvuotiaana Poveri di Gesù Cristo -konservatorioon Napolissa, jossa hänen opettajiaan olivat Gaetano Greco, Matteo Giordano ja Ottavio Campanile. Porporan esikoisooppera "Agrippina" kantaesitettiin Napolin kuninkaallisessa palatsissa marraskuussa 1708. Napolissa tuotettiin myös oopperat "Flavio Anicio Olibrio" (1711) ja "Basilio, re d’oriente" (1713).


title: Nicola Porpora

text: Vuosina 1711–1725 Porpora toimi kapellimestarina Hesse-Darmstadtin maakreivi Filipin hovissa. Hän sai mainetta muun muassa Farinellin, Caffarellin, Antonio Ubertin (lempinimeltään ”Porporino”), Salimbenin ja muiden kastraattien laulunopettajana Napolissa ja Venetsiassa. Myös libretistinä tunnettu Pietro Metastasio oli Porporan oppilaita ja kirjoitti myöhemmin monien tämän oopperoiden libretot.


title: Nicola Porpora

text: Vuonna 1718 Porporan ja Domenico Scarlattin yhdessä tekemä ooppera "Berenice, regina d’Egitto" tuotiin näyttämölle Roomassa. Samana vuonna Porporan ooppera "Temistocle" kantaesitettiin Wienin hovissa keisarin syntymäpäivänä. Sitä seurasivat "Faramondo" (Napoli, 1719), "Eumene" (Rooma, 1721), "Adelaide" (Rooma, 1723), "Semiramide, regina dell’Assiria" (Napoli, 1724) ja "Didone abbandonata", Porporan ensimmäinen ooppera Metastasion librettoon (Reggio Emilia, 1725).


title: Nicola Porpora

text: Vuonna 1726 Porpora asettui Venetsiaan, jossa syntyivät oopperat "Meride e Selinunte" (Venetsia, 1726), "Siroe, re di Persia" (Milano, 1726), "Semiramide riconosciuta" (”Uudelleen tunnistettu Semiramide”, Venetsia, 1729), "Mitridate" (Rooma, 1730), "Tamerlano" (Torino, 1730), "Poro" (Torino, 1731), "Germanico in Germania" (Rooma, 1732), ja "Issipile" (Rooma, 1733).


title: Nicola Porpora

text: Vuonna 1733 Porpora kutsuttiin Lontooseen tekemään oopperoita Händelin oopperaseurueen kilpailijaksi perustetulle Opera of the Nobility in London -yhdistykselle. Lontoossa tuotettiin "Arianna in Nasso" (”Ariadne Naxoksella”, 1733), jossa Ariadneen (sopraano) rakastunut Dionysos (altto) pakottaa Theseuksen (alttokastraatti) lähtemään saarelta vaimonsa Antiopeksen (sopraano) kera saadakseen Ariadnen itselleen. Muita Lontoon kauden tuotantoja olivat "Enea nel Lazio" (1734), "Polifemo" (1735), "Ifigenia in Aulide" (1735) ja uudelleen sävelletty "Mitridate" (1736). Oopperayhdistyksen lopettaessa toimintansa talousvaikeuksiin Porpora palasi manner-Eurooppaan ja toimi Venetsian Ospedale della Pietàn kuoronjohtajana 1742—1746 ja sitten Dresdenissä hovikapellimestarina ja prinsessan laulunopettajana 1747–1751. Sitten Porpora siirtyi Wieniin; siellä hän opetti säveltämistä Joseph Haydnille, joka vastavuoroisesti toimi Porporan säestäjänä ja apulaisena. Vuonna 1758 Porpora palasi Napoliin, jossa kahta vuotta myöhemmin kantaesitettiin hänen viimeiseksi jäänyt näyttämöteoksensa "Il trionfo di Camilla" (”Camillan riemuvoitto”). Hän kuoli köyhyydessä.


title: Nicola Porpora

text: Noin 60 oopperan lisäksi Porporan sävellystuotantoon kuuluu kirkollisia oratorioita ja maallisia kantaatteja sekä kamarimusiikkia.


title: Salzburgin juhlamessu

text: Salzburgin juhlamessu (lat. "Missa Salisburgensis"; saks. "Salzburger Domfestmesse"), tunnettu myös anakronistisella nimellä Tuomiokirkonvihkiäismessu, on Heinrich Ignaz Franz Biberin säveltämä messu 53:lle laulu- ja soitinäänelle.


title: Salzburgin juhlamessu

text:
Vuonna 1878 itävaltalainen musiikinhistorioitsija August Wilhelm Ambros attribuoi messun Orazio Benevolille, olettaen sen sävellysajankohdaksi Salzburgin tuomiokirkon vihkiäiset vuonna 1628, joka kuitenkin on liian varhainen teoksen tyyliin nähden. Sittemmin messun säveltäjäksi oletettiin Andreas Hofer. Ernst Hintermaierin tutkimusten mukaan teos on kuitenkin kirjoitettu Salzburgin arkkihiippakunnan 1100-vuotisjuhliin, joita vietettiin vuonna 1682, säveltäjänään nimenomaan Biber.
"Salzburgin juhlamessu" on täysbarokin kolossaalityylin suurimuotoisimpia ja samalla kuuluisimpia kirkollisia teoksia. Messun asianmukainen esittäminen vaatii laulajien ja soittajien sijoittamista kirkkotilassa useaan eri paikkaan eli monikuoroisuutta ("cori spezzati" -tekniikka). Messun 53 laulu- ja soitinääntä jakaantuvat kuoroiksi seuraavasti:


title: Salzburgin juhlamessu

text: Teospari "Salzburgin juhlamessulle" on Biberin vastaavalle esityskokoonpanolle samaan tilaisuuteen kirjoittama motetti "Plaudite tympana".


title: Ingrid Carlqvist

text: Ingrid Carlqvist (s. 9. marraskuuta 1960) on ruotsalainen toimittaja ja kirjailija. Hän on tullut tunnetuksi islamia kritisoivista puheenvuoroistaan ja perustanut aiheen tiimoilta "Dispatch International" -nimisen verkkolehden. Ennen freelanceriksi ryhtymistä hän työskenteli muun muassa "Kvällspostenissa".


title: Nuorisydän

text: Nuorisydän on suomalaisen Younghearted-yhtyeen esikoisalbumi, joka julkaistiin 29. huhtikuuta 2016. Albumi nousi ensimmäisellä listaviikollaan Suomen virallisen albumilistan 15:nneksi. Albumi oli viikolla 18/2016 YleX-radiokanavan viikon albumina. Yhtye on saanut albumista kultalevyn, sen kuunteluiden ylitettyä 10 miljoonan suoratoistokuuntelun rajan.


title: Nuorisydän

text: Albumin kappaleiden teemoja ovat parisuhteen eri vaiheet nuoren ihmisen näkökulmasta: rakkaus, ihastuminen, rakastuminen, oman tilan kaipuu, lemmenkipeys, suru, ahdistus, ikävä ja intohimo.


title: Nuorisydän

text: Albumin ensimmäinen single ”Hyvä näin” julkaistiin 22. toukokuuta 2015. Toisen singlen, ”Hetkeksi”, yhtye julkaisi 5. elokuuta 2015. Kappale nousi seuraavan syksyn aikana suosioon nousten muun muassa kolmeksi viikoksi Suomen singlelistalle. Single sai vielä loppuvuodesta kultalevyn, kun sitä oli striimattu yli kaksi miljoonaa kertaa.


title: Frank Aaltonen

text: Frank Adolf Aaltonen (23. syyskuuta 1884 Hämeenlinna – 24. helmikuuta 1958 New York) oli amerikansuomalainen ammattiyhdistys- ja osuustoimintamies.


title: Frank Aaltonen

text: Hämeenlinnassa syntynyt Aaltonen kävi kansakoulun ja liittyi työväenliikkeeseen vuonna 1901 Lahdessa. Tammikuussa 1905 Aaltonen saapui siirtolaisena Yhdysvaltoihin, jossa hän työskenteli aluksi kaivoksilla ja opiskeli myöhemmin neljän lukukauden ajan Valparaison yliopistossa Indianassa. Yhdysvaltain kansallisuuden Aaltonen sai vuonna 1911. Hän oli mukana Amerikan sosialistisen puolueen ja sen suomenkielisen osaston Amerikan Suomalaisen Sosialistijärjestön toiminnassa. Vuodet 1908–1914 Aaltonen toimi Western Federation of Miners -ammattiliiton organisaattorina Michiganin Negauneessa. Kahden ensimmäisen vuoden aikana Aaltonen ja muut amerikansuomalaiset organisaattorit, kuten John Kolu ja John Välimäki, saivat perustettua Copper Countryn alueelle viisi ammattiosastoa, joihin liittyi yli 7 000 kaivosmiestä. Paikallisosastojen perustamisen lisäksi Aaltonen ajoi erityisesti parannuksia kaivosmiesten työtapaturmien korvauskäytäntöön.


title: Frank Aaltonen

text: Vuosina 1912–1913 Negauneen kaivosmiesten keskuudessa käytiin Aaltosen ja radikaaleihin anarkosyndikalisteihin lukeutuneen William Riston kannattajien välinen valtataistelu, jota ratkottiin oikeudessa saakka. Lopulta erimielisyydet johtivat Sosialistisen puolueen ja WFM-ammattiliiton vaikutusvallan hiipumiseen amerikansuomalaisten keskuudessa koko Copper Countryn alueella. Aaltonen oli myös yksi vuosien 1913–1914 Kuparisaaren kaivoslakon johtohahmoista. Lakon aikana hän joutui edelleen riitoihin anarkosyndikalistisen IWW-ammattiliiton kannattajien kanssa. Montanan Buttessa tilanne kärjistyi väkivaltaiseksi, kun IWW:n aktiivi Erik Lantala ryntäsi puukon kanssa paikallisen tuomarin toimistoon vaatien Aaltosen karkottamista kaupungista.


title: Frank Aaltonen

text: Kaivosmiesten ammattiliiton jätettyään Aaltonen työskenteli aluksi maanviljelijänä, kunnes lähti mukaan osuustoimintaliikkeeseen. Presidentti Franklin D. Rooseveltin virkakaudella (1933–1945) Aaltonen oli neljän vuoden ajan Rooseveltin hallituksen osuustoiminnallisen liikkeenhoidon asiantuntijana. Viimeiset vuotensa hän asui New Yorkin Brooklynissa, jossa Aaltonen piti lähinnä Suomeen suuntautunutta ulkomaankauppaa hoitanutta välitysliikettä. Lisäksi hän jatkoi edelleen osuustoimintaliikkeen neuvojana.


title: Frank Aaltonen

text: Vuodesta 1949 Aaltonen kanavoi Suomen Sosialidemokraattiselle Puolueelle ja sitä lähellä olleille järjestöille kommunisminvastaiseen työhön suunnattua salaista amerikkalaista rahoitusta. Ilmeisesti CIA:lta tai joltain muulta Yhdysvaltain valtion virastolta peräisin olleet rahat talletettiin Aaltosen ja Oskari Tokoin nimissä olleelle tilille, minkä jälkeen Aaltonen osti rahoilla kulutushyödykkeitä, jotka toimitettiin suomalaisille sosiaalidemokraattisille järjestöille myytäviksi, koska niin sanotuilla hyväntekeväisyyskaupoilla pystyi kiertämään säännöstelyä, tulleja ja veroja. Toiminta jatkui ainakin vuoteen 1953.


title: Zarathustralaiset Iranissa

text: Zarathustralaiset ovat uskonnollinen vähemmistö nykypäivän Iranissa. Zarathustralaisuus oli aikanaan Persian valtauskonto, mutta Persian muslimivalloituksen ja islamin leviämisen myötä sitä harjoittaa edelleen vain pieni vähemmistö iranilaisista. Vuoden 2011 väestönlaskennan mukaan Iranissa asui yhteensä 25 271 zarathustralaista, ja zarathustralaisten järjestöjen mukaan niillä on noin 60 000 jäsentä. Juutalaisuuden ja kristinuskon ohella zarathustralaisuus on yksi Iranin virallisista vähemmistöuskonnoista.


title: Zarathustralaiset Iranissa

text: Zarathustralaisia on maailmanlaajuisesti noin 125 000, ja Iranissa heitä asui vuoden 2011 väestönlaskennan mukaan yhteensä 25 271. Zarathustralaisten järjestöjen mukaan niillä on kuitenkin noin 60 000 jäsentä. Suurin yksittäinen keskittymä zarathustralaisia Iranissa on maan pääkaupunki Teheranissa. Nykyinen yhteisö kaupungissa on tuotosta muuttoliikkeestä Yazdista ja Kermānista. Erään lähteen mukaan 1900-luvun alussa kaupungissa oli vain 300 zarathustralaista, kun taas 1980-luvulle tultaessa heitä oli jo 15 000. Mainittujen kaupunkien lisäksi zarathustralaisten palvontapaikkoja on Šīrāzissa, Esfahanissa ja Ahvāzissa. Zarathustralaisia asuu edelleen myös kylissä etenkin Yazdin kaupungin ympäristössä.


title: Zarathustralaiset Iranissa

text: Zarathustralaisuus syntyi mutkikkaissa uskonnollisissa olosuhteissa muinaisessa Persiassa. Nimensä se on saanut profeetta Zarathustralta, joka eli todennäköisesti nykyisessä Itä- tai Koillis-Iranissa 1700–1500-luvulla eaa. Kolme Persian muslimivalloitusta edeltänyttä Persiaa hallinnutta dynastiaa omaksui zarathustralaisuuden valtionuskonnoksi, ja viimeisin näistä olivat sasanidit vuonna 226 jaa. Persian muslimivalloitus johti vähitellen zarathustralaisten määrän hiipumiseen, ja zarathustralaiset menettivät hallitsevan taloudellisen ja sosiaalisen asemansa. Zarathustralaisten kohtelusta muslimien alaisuudessa muslimien valtakauden alkuaikoina tiedetään suhteellisen vähän, sillä tutkimus on keskittynyt enimmäkseen zarathustralisuuden uskonnon piirteisiin. Tiedetään kuitenkin, että esimerkiksi 800- ja 900-luvuilla heitä kohdeltiin niin kaltoin, että suuri joukko muutti maasta Länsi-Intian Gujaratiin, jossa heidän jälkeläisensä tunnetaan nykyisin parseina. Seuraavien vuosisatojen aikana Intian parsit tekivät vierailuja Iranin zarathustralaisten luokse silloin kuin se oli mahdollista, ja tapa on jatkunut nyky-Iranin aikoihin saakka.


title: Zarathustralaiset Iranissa

text: Jotkut tutkijat ovat esittäneet, että parsit olivat avainasemassa zarathustralaisuuden säilymisessä Iranissakin ja auttoivat yhteisöä selviämään sille asetetuista lukuisista rajoituksista, joista osa oli käytössä aina 1900-luvulle saakka. Zarathustralaisille asetettuihin rajoitteisiin kuului esimerkiksi tietynlaisten pukujen käytön vaatiminen ja vapaan liikkumisen rajoittaminen. Kermānin ja Yazdin zarathustralaiset joutuivat maksamaan jizya-veroa vuoteen 1882 saakka, jolloin paikallinen hallinto lakkautti sen. Kermānin kuvernööri palautti veron 37 vuotta myöhemmin, mutta Teheranin zarathustralainen yhteisö onnistui painostamaan keskushallintoa tulemaan väliin ja lakkauttamaan veron lopullisesti. Zarathustralaisten kohtelu vaihteli paikkakunnittain, ja esimerkiksi Yazdissa muslimien uskonnolliset johtajat suhtautuivat heihin tiukemmin kuin Kermānissa.


title: Zarathustralaiset Iranissa

text: Muiden uskonnollisten vähemmistöjen tapaan zarathustralaisten älymystö otti osaa Iranin perustuslakiliikkeeseen. Rikkaat zarathustralaissuvut rahoittivat liikettä ja hankkivat sille tukea muslimikauppiailta, saarnaajilta ja lehdistöltä. Muista uskonnollisista vähemmistöistä poiketen zarathustralaiset eivät kuitenkaan luopuneet heille varatusta yhdestä paikasta ensimmäisessä parlamentissa eli Majlisissa. Reza Pahlavin valtakaudella zarathustralaisiin suhtauduttiin kaksijakoisesti: toisaalta heidän koulunsa ja uskonnolliset paikkansa olivat muiden vähemmistöuskontojen kaltaisten rajoitteiden alaisina, mutta hallinnon kansallismielisessä ideologiassa muinaisen Persian ja tätä kautta usein zarathustralaisiin liitetyt symbolit nousivat korkeaan asemaan. Reza Pahlavi antoi esimerkiksi vuonna 1934 julistuksen, jonka mukaan maata kutsuttaisiin Persian sijaan nimellä Iran. Iran terminä tulee zarathustralaisuuden pyhästä kirjasta Avestasta.


title: Zarathustralaiset Iranissa

text: Zarathustralaisten ensimmäinen maailmankongressi järjestettiin Teheranissa vuonna 1960. Vaikka valtion suhteet vähemmistöuskontoihin olivat virallisesti hyvät, maakuntatason viranomaiset jatkoivat syrjintää . Iranin vallankumouksen myötä vuonna 1979 maassa nousivat valtaan vanhoilliset šiialaiset. Vanhoililliset muslimit valtasivat Teheranin tulitemppelin, mutta se palautettiin zarathustralaisten käyttöön muutamaa kuukautta myöhemmin. Valtaosalla iranilaisista on positiivinen käsitys zarathustralaisuudesta ja se liitetään edelleen maan suureen menneisyyteen.


title: Chasmaporthetes

text: Chasmaporthetes on sukupuuttoon kuollut hyeenasuku.


title: Chasmaporthetes

text: Metsästyshyeenoilla oli pitkät ja vahvat jalat ja niiden uskotaan olleen aktiivisia saalistajia. Ne ovat voineet saalistaa ryhmissä. Vaikka metsästyshyeenalla oli vahva purenta ja se pystyi murskaamaan luita, ei se silti syönyt luita nykyisen täplähyeenan (Crocuta crocuta). Se eli "luunmurskaajakoirien" (kuten "Borophagus diversidens"), jättigepardien ja sapelihammaskissojen (Dinobastis, Megantereon) kanssa. Sen ruokavalioon kuuluivat hevoset, kamelieläimet, pekarit, hirvieläimet, murmelit ja muut pienet eläimet.


title: Chasmaporthetes

text: "Chasmaporthetes ossifragus" eli Pohjois-Amerikassa 4,9 miljoonaa - 780,000 vuotta sitten Plioseenikaudelta varhaiselle pleistoseenille.


title: Chasmaporthetes

text: Fossiilisia jäänteitä on löydetty Floridasta, Arizonasta Pohjois-Texasista Meksikosta ja Uudesta Meksikosta. "C. ossifragus" on ainoa tunnettu hyeena joka on levinnyt Pohjois-Amerikkaan.


title: Chasmaporthetes

text: "Chasmaporthetes lunensis" muistutti "C. ossifragusta". Se eli Euroopassa, Afrikassa ja Aasiassa samaan aikaan kuin "C. ossifragus". Ne voivat olla sama laji, joka tarkoittaisi että se olisi yksi laajalle levinneimmistä petoeläimistä.


title: Chasmaporthetes

text: Vanhin laji.


title: Carrosse d'or

text: Carosse d'or (”Kultainen vaunu”) on Ranskan elokuvaohjaajien liiton elokuvaohjaajalle merkittävästä urasta myöntämä palkinto. Palkinto annetaan Cannesin elokuvajuhlien yhteydessä.


title: Afraid of Heights

text: Afraid of Heights on kanadalaisen Billy Talent -yhtyeen viides studioalbumi, joka julkaistaan 29. heinäkuuta 2016. Albumin nimikkokappale ”Afraid of Heights” julkaistiin singlenä 12. toukokuuta 2016.


title: Afraid of Heights

text: Albumi debytoi Suomen virallisen listan sijalla 26.


title: Iisak Niniveläinen

text: Iisak Niniveläinen (arabiaksi إسحاق النينوي "Ishak an-Naynuwī"; , tunnetaan myös nimellä Iisak Syyrialainen, noin 613 – noin 700) oli Niniven piispa ja munkki. Hänen kirjoituksensa ovat vaikuttaneet merkittävästi kristilliseen askeettiseen kirjallisuuteen.


title: Leonardo Vinci

text: Leonardo Vinci (1690 Strangoli – 27. toukokuuta 1730 Napoli) oli italialainen barokkiajan säveltäjä, joka tunnetaan parhaiten oopperoistaan. Hän oli napolilaisen oopperan johtavia säveltäjiä ja Alessandro Scarlattin kilpailija. Scarlattin kuoleman jälkeen hän toimi Napolin kuninkaallisen kapellin varakapellimestarina ja Poveri di Gesù Cristo -konservatorion kapellimestarina.


title: Leonardo Vinci

text: Vinci opiskeli musiikkia Napolissa Gaetano Grecon johdolla Poveri di Gesù Cristo -konservatoriossa. Aluksi hän tuli tunnetuksi Napolin murretta käyttäneistä opera buffa -teoksistaan vuoden 1719 paikkeilla, mutta hän sävelsi myös monia vakavia oopperoita erityisesti Pietro Metastasion librettoihin. Vinci kuoli noin 40-vuotiaana toukokuussa 1730, tarinoiden mukaan rakastajattarensa mustasukkaisen aviomiehen myrkyttämänä.


title: Leonardo Vinci

text: Vincin oopperaa "Li zite ’ngalera" (1722) pidetään yleisesti parhaana hänen opera buffa -teoksistaan. Vakavista oopperoista taas "Didone Abbandonata" (”Hyljätty Dido”, Rooma, 1726) ja "Artaserse" (” Artakserkses”, Rooma, 1730) mainitaan merkittävimpinä. Aaria ”Vo solcando” "Artasersestä" on hyvä esimerkki hänen tyylistään.


title: Leonardo Vinci

text: Oopperoiden lisäksi Vinci kirjoitti muutamia kantaatteja, sonaatteja ja serenatoja sekä kaksi oratoriota, "Oratorio di Maria dolorata" (n. 1723) ja "Oratorio per la Santissima Vergine del Rosario" (n. 1730). Hänen sonaattiaan D-duuri huilulle ja basso continuolle esitetään yhä. Hän sävelsi myös kaksi nokkahuilusonaattia sekä nokkahuilukonserton.


title: Leonardo Vinci

text: Vuonna 2015 Decca julkaisi kapellimestari Riccardo Minasin johtaman levytyksen hänen kolminäytöksisestä oopperastaan "Catone in Utica" (Rooma, 1728).


title: Steelfest Open Air

text: Steelfest Open Air tai Steelfest on Hyvinkään Villatehtaalla pidettävä kaksipäiväinen extreme metaliin, erityisesti death metaliin ja black metaliin keskittyvä festivaali. Tapahtuman osallistujamäärä on rajattu 1 500 festivaalivieraaseen / päivä.